643 peserta Felcra terima durian runtuh
Oleh NIK SUKRY RAMLI

2 April 2021, 6:40 pm
PEKAN – Seramai 643 peserta di tiga Rancangan Tanah Kelompok (RTK) di daerah ini menerima berita gembira apabila bakal mendapat ‘duit raya’ tidak lama lagi.
Menteri Besar, Datuk Seri Wan Rosdy Wan Ismail berkata, setiap peneroka dijangka menerima RM500 daripada Lembaga Penyatuan dan Pemulihan Tanah Persekutuan (Felcra) sempena kedatangan bulan Ramadan pertengahan bulan ini dan sambutan Aidilfitri bulan depan.
“Ini bermakna semua peserta Felcra dalam kawasan Dewan Undangan Negeri (DUN) Bebar bukan sahaja menerima satu berita gembira berkenaan surat hak milik masing-masing hari ini, bahkan juga pihak Felcra bersetuju untuk memberi duit raya kepada mereka.
“Sudah pasti semua ini boleh dilaksanakan apabila kita mempunyai kedudukan kewangan yang kukuh dan kerajaan negeri yang stabil dan akhirnya setiap apa yang kerajaan dapat, kita boleh kembalikan semula kepada rakyat,” katanya.
Beliau berkata demikian ketika berucap pada Majlis Penyerahan Suratan Hak Milik RTK Serambi, Padang Rumbia dan Pulau Rumput di Dewan Konvensyen Sultan Ahmad Shah, di sini hari ini.
Turut hadir, Pengerusi Jawatankuasa Sains, Teknologi, Inovasi, Komunikasi dan Multimedia negeri, Datuk Mohammad Fakhruddin Mohd. Ariff dan Pengurus Besar Felcra Berhad Wilayah Pahang, Nor Zahari Zakaria.

Pada majlis itu, seramai 470 daripada 643 peserta Felcra menerima surat hak milik mereka dan bakinya akan menerima surat hak milik masing-masing secara berperingkat.
Mengulas mengenai surat hak milik yang diterima pula, jelasnya, kebanyakan peserta Felcra telah menanti kira-kira 14 tahun untuk mendapatkan surat berkenaan.
“Untuk hari ini, kita serahkan dahulu kepada 470 peserta dari RTK Serambi, Padang Rumbia dan Pulau Rumput manakala baki peserta akan menerima surat hak itu pada 10 April ini yang akan disampaikan bekas Perdana Menteri yang juga Ahli Parlimen Pekan, Datuk Seri Najib Tun Razak,” ujarnya. -K! ONLINE


Ramai pertikai Naim Daniel jadi tentera
Oleh SAIRUL ZAMRI MISRANI

2 April 2021, 6:59 pm
PETALING JAYA – Pelakon dan penyanyi Naim Daniel menerima pelbagai reaksi peminat yang rata-rata tidak boleh menerima lakonan terbaharunya sebagai tentera.
Menerusi satu hantaran yang dimuat naik dalam Instagram, Naim berkongsi sekeping foto dirinya memakai seluar celoreng sambil memegang sebuah beg bagasi.
“Ayah, Wan balik ni,” tulisnya pada ruangan kapsyen.
Meninjau pada ruangan komen, rata-rata pengikut dan peminat memberikan pelbagai reaksi dan menyifatkan Naim terlalu kacak serta comel untuk menjadi seorang parajurit.
“Sumpah lah Naim Daniel ni? Selamat berjuang di medan perang saudara.
“Fuhhh. Kenapa hensem dan comel sangat ni. Selamat berkhidmat demi agama, bangsa dan negara tercinta,” tulis netizen.

Dalam pada itu, ramai juga yang tidak sabar melihat pelatun lagu Sumpah itu membawakan watak sebagai tentera memandangkan Naim belum pernah membawakan watak sedemikian sebelum ini.
Naim ketika dihubungi Kosmo! Online menerusi WhatsApp memberitahu dia menerima secara terbuka apa sahaja pandangan mengenai watak yang bakal didukungnya itu.
“Cabaran baharu buat saya untuk membawakan watak sebagai askar yang lansung tidak pernah terlintas sebelum ini.
“Saya okay je. Terima dan anggap ini sebagai cabaran dan pengalaman baharu dalam karier lakonan,” katanya. – K! ONLINE


1,294 kes baharu, Selangor kembali mendahului
Oleh SITI A'ISYAH SUKAIMI

2 April 2021, 6:07 pm
PUTRAJAYA – Sebanyak 1,294 kes baharu dilaporkan hari ini menjadikan jumlah kes positif Covid-19 di negara ini mencatatkan sebanyak 347,972 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut, negeri Selangor kembali mendahului negeri lain dengan 455 kes baharu hari ini.
“Ia diikuti oleh negeri Sarawak (217 kes), Pulau Pinang (139 kes) dan Johor sebanyak (103 kes).
“Negeri seterusnya ialah Kuala Lumpur (88 kes), Kelantan (66 kes), Sabah (63 kes), Pahang (57 kes), Negeri Sembilan (31 kes), Melaka (22 kes), Kedah (21 kes) dan Perak (14 kes),” katanya melalui laman sosial Facebook rasmi beliau di sini hari ini.
Ujarnya lagi, negeri lain pula ialah Terengganu (lapan kes), Putrajaya (lima kes), Labuan (empat kes) dan Perlis (satu kes). -K!ONLINE


60 PATI dicekup, 10 kenderaan dirampas
2 April 2021, 6:57 pm
PETALING JAYA – Seramai 60 orang pendatang asing tanpa izin (PATI) ditangkap dalam Ops Benteng semalam.
Menteri Kanan (Keselamatan), Datuk Seri Ismail Sabri Yaakob berkata, sebanyak 10 buah bot atau kapal serta sebuah kenderaan darat turut dirampas.
“Sebanyak 90 buah bot atau kapal turut dikesan di perairan negara melalui lapan aktiviti penglihatan.
“Seramai 11 PATI turut diusir melalui dua aktiviti pengusiran,” katanya dalam satu kenyataan di sini hari ini.
Beliau berkata, Ops Benteng semalam melibatkan Polis Diraja Malaysia (PDRM), Angkatan Tentera Malaysia (ATM), Agensi Penguatkuasaan Maritim Malaysia (APMM) dan Agensi Keselamatan Sempadan Malaysia (AKSEM) serta agensi-agensi keselamatan lain.
Katanya, sebanyak 259 sekatan jalan raya (SJR) turut dilaksanakan pihak berkuasa berkenaan.

Dalam pada itu, Ismail Sabri memaklumkan, seramai 100 individu ditahan atas kesalahan ingkar prosedur operasi standard (SOP) semalam.
“Seramai 91 orang telah dikompaun manakala sembilan lagi direman atas pelbagai kesalahan ingkar SOP Perintah Kawalan Pergerakan (PKP),” katanya. – K! ONLINE


RM3 juta setahun menerusi projek bangunan 51 tingkat
Oleh MOHD RIDZAUDDIN ROSLAN

2 April 2021, 6:29 pm
KUALA LUMPUR- Yayasan Veteran Angkatan Tentera Malaysia (ATM) dijangka menjana pendapatan kasar berjumlah RM3 juta setahun menerusi pembinaan bangunan setinggi 51 tingkat berdekatan Jalan Tun Razak di sini.
Projek kolabrasi bersama Pasukhas Development Sdn. Bhd. itu menerapkan konsep pembangunan bercampur dengan kos keseluruhan bernilai RM250 juta selain dijangka siap pada akhir tahun 2023.
Menteri Kanan (Keselamatan), Datuk Seri Ismail Sabri Yaakob berkata, pelaburan hartanah itu merupakan langkah panjang bagi mengukuhkan kedudukan kewangan Yayasan Veteran ATM.
“Pelaburan itu bagi memenuhi keperluan operasi terutama penyaluran dana kebajikan kepada veteran ATM dan tanggungan selain mengurangkan kebergantungan sumber kewangan kerajaan.
“Jadi, sebagai pulangan pada masa akan datang, Yayasan Veteran ATM dijangka memperoleh pendapatan kasar berjumlah RM3 juta setahun melalui sewaan pejabat dan dewan serbaguna,” katanya.
Beliau berkata demikian ketika menyempurnakan Majlis Pecah Tanah Projek Usahasama Yayasan Veteran ATM bersama Pasukhas Development Sdn. Bhd. tadi.

Turut hadir Ketua Setiausaha Kementerian Pertahanan, Datuk Seri Muez Abd. Aziz dan Panglima ATM, Jeneral Tan Sri Affendi Buang dan Ketua Pengarah Jabatan Hal Ehwal Veteran ATM, Mejar Jeneral Datuk Dzulkarnain Ahmad.
Bercerita mengenai projek itu, Ismail berkata, ia melibatkan konsep bercampur meliputi ruang pejabat serta kawasan komersial dan kediaman.
“Melalui projek itu juga, yayasan akan mendapat pulangan dalam pelbagai bentuk termasuk wang tunai yang ditawarkan oleh pihak pemaju.
“Manfaat itu antaranya, 58,000 kaki persegi ruang pejabat untuk disewakan, 3,000 kaki persegi pejabat yayasan, 25 buah parkir kereta, dewan serbaguna serta wang tunai berjumlah RM2 juta,” jelasnya.
Menurutnya, projek itu juga bersifat mesra perniagaan berikutan disokong dengan infrastruktur yang menghubungkan beberapa lokasi strategik seperti hotel dan pusat membeli-belah. -K! ONLINE


Enam terbunuh, seorang cedera ditembak pengganas
Oleh KOSMO!

2 April 2021, 6:42 pm
OUAGADOUGOU, Burkina Faso – Enam anggota pasukan bantuan kempen anti-pengganas terbunuh dalam serangan bersenjata api di bandar Dablo, wilayah Sanmatenga di Burkina Faso, lapor agensi berita Anadolu hari ini.
Menurut pihak berkuasa, kejadian berlaku sekitar pukul 3 petang semalam pada waktu tempatan di negara yang terletak di Afrika Barat itu.
“Berlaku pertembungan antara Sukarelawan Pertahanan Tanah Air (VDP) dan seorang lelaki disyaki pengganas di bandar Dablo yang terletak di sebelah utara Burkina Faso.
“Insiden itu mengorbankan enam nyawa dengan seorang lagi cedera,” kata seorang pegawai keselamatan yang engggan dikenali kerana sekatan bercakap dengan media.
Menurut agensi berita AFP, kumpulan sukarelawan berkenaan diserang ketika sedang mencari rakan setugas mereka yang hilang di kampung Dou.
VDP ditubuhkan pada Disember 2019 untuk memikul beberapa tugas keselamatan asas.

Sukarelawan yang terdiri daripada orang awam diberi latihan ketenteraan selama dua minggu dan biasanya bekerjasama dengan pasukan keselamatan bagi menjalankan tugas pengawasan, kawalan dan pengumpulan maklumat.
Afrika Barat telah diasak serangan pengganas berulang kali yang meragut banyak nyawa dan mengusir ribuan orang dalam tempoh lima tahun kebelakangan ini di samping menghadapi krisis kemanusiaan yang serius.
Negara Burkina Faso, Nigeria dan Mali di Wilayah Sahel menjadi satu daripada pusat perpindahan dan perlindungan pelarian yang paling pantas berkembang di dunia.
Menurut Agensi Pelarian Pertubuhan Bangsa-Bangsa Bersatu, wilayah itu telah menempatkan 851,000 pelarian dengan hampir dua juta orang kehilangan tempat tinggal. – Agensi


Isteri ditahan kes bunuh suami
Oleh MOHAMAD FAIZAL HASHIM

2 April 2021, 5:48 pm
JOHOR BAHRU – Seorang lelaki berusia 20-an ditemui mati dengan kesan kelar di bahagian leher dan satu tikaman di bahagian rusuk kanan di hadapan rumahnya di Kampung Desa Makmur, Majidee, pagi tadi.
Ketua Polis Daerah Johor Bahru Selatan, Asisten Komisioner Mohd. Padzli Mohd. Zain berkata, pihaknya menerima laporan berkenaan kejadian tersebut pada pukul 8.25 pagi.
Katanya, tempat kejadian merupakan rumah setinggan tidak bernombor di Kampung Desa Makmur itu.
Tambahnya, hasil pemeriksaan di tempat kejadian, pihak polis telah menjumpai sebilah pisau pemotong kertas dan serpihan mata pisau di tempat kejadian.
“Kita telah menahan seorang wanita tempatan berumur 30-an iaitu isteri kepada mangsa bagi membantu siasatan.
“Soal siasat lanjut akan dijalankan bagi mengetahui punca serta motif kejadian. Saksi-saksi bebas akan dikesan bagi membantu siasatan,” katanya dalam kenyataan hari ini.

Beliau berkata, pihak hospital akan menjalankan bedah siasat esok bagi mengetahui punca-punca kematian.
Tambahnya, buat permulaan ini kes diklasifikasikan di bawah Seksyen 302 Kanun Keseksaan sehingga laporan bedah siasat diperoleh.
Orang ramai yang mempunyai sebarang maklumat boleh menghubungi terus Ibu Pejabat Polis Daerah (IPD) Johor Bahru Selatan di talian hotline 07-2182323. -K! ONLINE


Lima sekawan dicekup miliki senapang patah, peluru
Oleh AIMUNI TUAN LAH

2 April 2021, 6:15 pm
GUA MUSANG – Lima sekawan disyaki terlibat dalam sindiket pemburuan haram ditahan pihak polis bersama dua laras senapang patah dan 46 butir peluru hidup di tepi jalan di kawasan Aring 4, di sini semalam.
Suspek berusia 25 hingga 38 tahun yang bekerja di ladang getah itu ditahan pada pukul 2.30 pagi ketika mereka menaiki sebuah kenderaan pacuan empat roda jenis Toyota Land Cruiser untuk memburu di sekitar kawasan ladang sawit yang terbiar.
Ketua Polis Kelantan, Datuk Shafien Mamat berkata, polis turut merampas dua bilah kerambit, 29 biji pil kuda dan satu botol air ketum di dalam kenderaan berkenaan.
Katanya, sewaktu tangkapan dijalankan, polis menemui dua laras senapang dan peluru yang dipercayai milik seorang lelaki yang juga pemilik ladang getah tempat lima sekawan berkenaan bekerja.
“Kita masih berusaha mengesan majikan mereka selepas kita dapati kelima-lima suspek tidak mempunyai sebarang lesen memiliki atau menggunakan senjata api.
“Berdasarkan keterangan daripada suspek, mereka sering memburu binatang seperti pelanduk, kijang, ayam dan kambing hutan untuk makan bersama kenalan dan ahli keluarga,” katanya.

Beliau berkata demikian pada sidang akhbar di Ibu Pejabat Polis Daerah (IPD) Gua Musang di sini hari ini.
Menurut Shafien, rampasan itu merupakan kes kedua dilaporkan dalam tahun ini yang melibatkan pemburu haram menggunakan senjata untuk memburu di daerah ini.
Katanya, lima lelaki itu ditahan reman bermula semalam sehingga 7 April ini untuk membantu siasatan.
“Ujian saringan air kencing mendapati salah seorang daripada mereka positif dadah jenis methamphetamine,” ujarnya.
Tegasnya, kes disiasat mengikut Seksyen 8 Penalti Lebih Berat 1971 dan Seksyen 8 (A) Akta Senjata Api 1960. -K! ONLINE


PKP di Tawau, PKPD di tiga lokaliti di Sarawak esok
Oleh NUR HUDA MUSA

2 April 2021, 6:02 pm
PETALING JAYA – Kerajaan hari ini mengumumkan pelaksanaan Perintah Kawalan Pergerakan (PKP) di daerah Tawau, Sabah bermula esok sehingga 16 April 2021.
Menteri Kanan (Keselamatan), Datuk Seri Ismail Sabri Yaakob berkata, keputusan itu dibuat bagi memudahkan Kementerian Kesihatan (KKM) melaksanakan saringan secara bersasar di lokaliti kes positif.
“Sehingga kini, secara kumulatif sebanyak 137 kes aktif telah dilaporkan yang melibatkan beberapa kluster di daerah ini dengan kadar kebolehjangkitan yang tinggi.
“Pelaksanaan PKP ini untuk memudahkan KKM melaksanakan saringan secara bersasar di lokaliti kes positif serta mengawal pergerakan penduduk di daerah ini dan mengekang penularan jangkitan dalam komuniti,” katanya dalam satu kenyataan di sini hari ini.
Dalam perkembangan lain, Ismail Sabri berkata, sidang khas juga bersetuju melaksanakan Perintah Kawalan Pergerakan Diperketatkan (PKPD) di Perumahan Kilang Sungai Tenegang, Kinabatangan, Sabah bermula esok hingga 16 April ini.
“Sehingga kini, KKM telah melaksanakan 290 ujian saringan dan daripada jumlah itu 33 orang didapati positif Covid-19.

“KKM mengesahkan berlaku peningkatan kes secara mendadak dalam tempoh satu minggu dengan kadar kebolehjangkitan dalam komuniti adalah tinggi,” katanya.
Jelasnya lagi, pelaksanaan PKPD itu bagi memudahkan KKM melaksanakan pengesanan awal kes-kes disyaki Covid-19 supaya dapat diasingkan secepat mungkin serta mengawal penularan jangkitan dalam komuniti.
Sementara itu, kerajaan juga bersetuju melaksanakan PKPD di Kampung Baji, Sarikei, Sarawak bermula esok hingga 16 April selepas KKM mengesahkan berlaku kenaikan kes secara mendadak dalam tempoh lima hari.
“Kerajaan juga bersetuju melaksanakan PKPD di Sungai Rassau, Batang Igan, Daerah Matu, Bahagian Mukah, Sarawak bermula 3 April hingga 16 April 2021.
“Keputusan itu dibuat selepas KKM mengesahkan berlaku peningkatan kes secara mendadak dalam tempoh satu minggu dengan kadar kebolehjangkitan dalam komuniti adalah tinggi,” ujarnya. – K! ONLINE


Peluang melihat keindahan ‘cahaya zodiak’ di kaki langit
Oleh KOSMO!

2 April 2021, 6:10 pm
WASHINGTON – Sehingga 13 April ini, orang ramai boleh menyaksikan satu fenomena langit yang unik yang hanya boleh dilihat dua kali setahun, lapor laman berita Good News Network semalam.
Fenomena yang digelar ‘cahaya zodiak’ itu dapat dilihat pada bahagian kaki langit barat kira-kira sejam selepas matahari terbenam dalam keadaan ruang udara yang jelas.
Dilihat di Hemisphere Utara sejurus selepas waktu senja, menurut Pentadbiran Aeronautik dan Angkasa Kebangsaan (NASA), apa yang disaksikan dalam cahaya samar-samar itu adalah ‘sinar matahari yang dipantulkan ke Bumi oleh awan partikel debu kecil yang mengorbit matahari’.
Sementara bagi agensi angkasa lepas Amerika Syarikat pula, meskipun tiada bukti yang mengaitkan cahaya zodiak itu berasal dari planet Marikh, masih tidak dapat dijelaskan secara tepat bagaimana debu tersebut ‘dapat terlepas daripada cengkaman graviti Marikh’.
Selain itu, bagi Persatuan Astronomi Diraja Kanada, Profesor Emeritus Fizik Universiti Acadia, Dr. Roy Bishop menggambarkan pemandangan cakerawala ketika fenomena itu dengan begitu indah.
“Cahaya zodiak muncul sebagai piramid cahaya putih yang besar dan berseri lembut dengan bahagian dasarnya berdekatan dengan kaki langit serta paksinya berpusat pada zodiak (atau lebih baik lagi, ekliptik).

“Di bahagian paling terang, ia melebihi pencahayaan Bima Sakti tengah,” jelasnya. – Agensi


Pukul budak OKU dengan topi keledar sebelum maut kemalangan
Oleh NOOR HASLIZA NUSI

2 April 2021, 5:00 pm
BALIK PULAU – Pemandu kereta Suzuki Swift yang maut dalam kejadian melibatkan tiga buah kenderaan di persimpangan lampu isyarat di Jalan Tengah-Bayan Baru di sini semalam sebelum itu didakwa bertindak memukul seorang remaja orang kelainan upaya (OKU) di sebuah kedai bundle di Sungai Tiram.
Kejadian kira-kira pukul 2.30 petang itu menyebabkan mangsa lelaki berusia 21 tahun mengalami kecederaan pada muka termasuk patah tulang hidung, lantai mata dan bibir serta hidung berjahit akibat dipukul dengan topi keledar.
Mangsa merupakan OKU fizikal iaitu tangan kanan tidak bertenaga kini menerima rawatan di Hospital Pulau Pinang.
Ketua Polis Daerah Barat Daya, Superintenden A. Anbalagan berkata, pihaknya telah menerima laporan berhubung kejadian berlaku daripada seorang peniaga bundle yang juga penyewa premis terbabit.
Menurutnya, pengadu memaklumkan yang mangsa merupakan anak kepada pemilik premis berkenaan yang datang ke situ untuk berehat.
“Semasa itu, pengadu sedang berbual bersama rakan di luar kedai dan secara tiba-tiba ternampak kelibat seorang lelaki berbadan gempal dan berkulit gelap serta tidak memakai selipar berlari keluar dari premis.

“Pengadu mengesyaki lelaki yang lari keluar tersebut telah menyerang mangsa lalu dia terus menghubungi ambulans untuk membawa mangsa mendapatkan rawatan ke Hospital Pulau Pinang,” katanya di sini tadi.
Semalam, lelaki berusia 30 tahun itu dilaporkan maut ketika dalam perjalanan ke HPP selepas merempuh dua kenderaan lain di persimpangan lampu isyarat berkenaan kira-kira pukul 2.50 petang. K! ONLINE


Hari Tanpa Tunai di semua fasiliti kesihatan awam
Oleh AMREE AHMAD

2 April 2021, 3:11 pm
PUTRAJAYA – Kementerian Kesihatan bakal melancarkan Hari Tanpa Tunai di semua hospital, klinik dan fasilitinya dalam usaha mempromosikan amalan budaya baharu yang lebih selamat.
Menterinya, Datuk Seri Dr. Adham Baba berkata, ia bukan sahaja mengurangkan ancaman jenayah malah mengelak risiko penularan kuman.
“Langkah ini juga sejajar inisiatif pendigitalan negara terutama ketika pandemik Covid-19, dengan pelanggan juga bebas jangkitan penyebaran virus yang ada di wang kertas,” katanya selepas Majlis Penyampaian Hadiah bagi Kempen MyDebit anjuran kementerian itu dan Payments Network Malaysia Sdn. Bhd. di sini hari ini.
Tiga Jabatan Kesihatan negeri yang paling tinggi transaksi MyDebit iaitu Sarawak, Selangor dan Negeri Sembilan masing-masing meraih wang tunai RM10,000, RM6,000 dan RM3,000.
Mengulas lanjut, Adham berkata, setakat ini sebanyak 350 terminal pembayaran secara MyDebit sudah pun sedia dipasang di pelbagai hospital, klinik dan fasilitinya di seluruh negara.
“Kita akan memperluaskan kaedah ini meliputi kesemua lebih 1,300 buah klinik kesihatan, klinik desa, klinik ibu dan anak selain 144 hospital kerajaan dalam masa terdekat,” katanya.


Sanggup racun anak demi wang insurans
Oleh KOSMO!

2 April 2021, 4:02 pm
HOUSTON, TEXAS – Seorang ibu didakwa di mahkamah atas tuduhan membunuh anak lelakinya yang berusia enam tahun bagi menuntut wang insurans nyawa, lapor akhbar New York Post hari ini.
Tertuduh, Ashley Marks, 25, didakwa membunuh anaknya, Jason Sanchez- Marks, dengan cara memasukkan campuran pelbagai jenis dadah ke dalam ubat anaknya yang menghidap batuk kering.
“Saya percaya Ashley meracuni anaknya untuk mendapatkan wang daripada dua polisi insurans nyawa yang diambil untuk anaknya sebulan sebelum kematiannya.
“Dia dengan sengaja memberi anaknya metamfetamin dan pelbagai jenis dadah dalam dos yang berlebihan,” ujar pendakwaraya di Pejabat Peguam Daerah Harris, Gilbert Sawtelle.
Sebelum kematiannya, Jason Sanchez dan adik perempuannya yang berusia empat tahun tinggal bersama datuknya selepas mereka disahkan menghidap batuk kering.
Ashley yang merupakan seorang ejen insurans berlesen di Texas dilaporkan pergi melawat dua beradik itu dan memberikan mereka ubat, namun enggan dimakan oleh anak perempuannya.

“Menurut datuknya, dia ada menghubungi Ashley selama beberapa kali dalam tempoh dua hari untuk memberitahu bahawa anak lelakinya sakit.
“Namun, kedua-dua mereka tidak mendapatkan rawatan perubatan terhadap kanak-kanak tersebut, lantas menjadikan keadannya bertambah teruk,” kata laporan Perkhidmatan Perlindungan Kanak-Kanak.
Kanak-kanak malang itu kemudiannya ditemui tidak bergerak oleh datuknya pada 27 Jun 2020 sebelum mati sejurus sebelum polis tiba. – Agensi


Thailand bakal pengeluar durian terbesar dunia menjelang 2025
Oleh KOSMO!

2 April 2021, 5:24 pm
BANGKOK – Thailand kini berada dalam laluan yang betul untuk menjadi pengeluar durian terbesar di dunia dalam tempoh lima tahun, lapor akhbar Bangkok Post, semalam.
Bagaimanapun, pakar memberi amaran Thailand berisiko kehilangan status negara eksport raja buah itu kepada negara-negara jiran.
Memandangkan pertumbuhan di kawasan penanaman durian di negara itu dalam tempoh sedekad lepas meningkat 30 peratus, pengeluaran durian dijangka akan meningkat 83 peratus dari 2021 hingga 2025, kata Pengarah Pusat Pengajian Perdagangan Antarabangsa di Dewan Perniagaan Universiti Thai,  Aat Pisanwanich.
Jangkaan purata jumlah durian tahunan yang dihasilkan dari 2021 hingga 2025 adalah kira-kira  2.02 juta tan, berbanding 1.11 juta tan tahun lalu.
Ia akan menjadi jumlah pengeluaran durian terbesar di dunia sambil menambah bahawa pada masa ini, Thailand adalah negara kedua terbesar dalam sektor pengeluaran durian selepas Indonesia yang menghasilkan jumlah terbesar di dunia sekitar 1.20 juta tan durian setiap tahun.
Kuantiti pengeluaran durian di Thailand meningkat sebanyak 6,000 tan setahun antara 2011 dan 2016, kata Aat.

Antara 2017 dan tahun lalu, jumlah itu melonjak 140,000 tan setahun iaitu 20 kali lebih tinggi daripada purata biasa.
“Kenaikan pengeluaran durian ini adalah hasil peluasan kawasan penanaman durian di wilayah selatan dan timur laut Thailand,” katanya.
Ladang durian di wilayah selatan menunjukkan peningkatan sebanyak 300 peratus dalam tempoh tiga tahun kebelakangan ini.
Negara jiran turut mengambil langkah serupa dengan meluaskan kawasan penanaman durian mereka.
Pengeluaran durian di Malaysia pada tahun-tahun kebelakangan ini meningkat 42 peratus, sementara Indonesia, Filipina dan Vietnam masing-masing mengalami pertumbuhan 32 peratus, 40 peratus dan 20 peratus dalam pengeluaran durian.
Akibatnya, Thailand sekarang diramal akan kehilangan pasaran saham eksport duriannya dari sekitar 80 peratus tahun lalu menjadi sekitar 57% pada 2025
Jumlah eksport durian dunia diramalkan dalam lima tahun akan datang meningkat sebanyak 350,000 tan setahun dari hanya 130,000 tan setahun seperti yang dilihat sedekad lalu.- Agensi


PBKD luluskan pendaftaran bersyarat vaksin AstraZeneca
Oleh MOHD. HUSNI MOHD. NOOR

2 April 2021, 3:21 pm
PUTRAJAYA – Mesyuarat Pihak Berkuasa Kawalan Dadah (PBKD) kali ke-355 yang bersidang hari ini bersetuju meluluskan pendaftaran secara bersyarat bagi kegunaan semasa bencana bagi produk vaksin Covid-19 AstraZeneca.
Ketua Pengarah Kesihatan Tan Sri Dr Noor Hisham Abdullah berkata, kelulusan bersyarat itu bagi vaksin AstraZeneca yang dibekalkan melalui fasiliti COVAX oleh pengilang SK Bioscience Co. Limited, Korea Selatan.
Beliau berkata, pendaftaran vaksin itu dilaksanakan melalui mekanisme perakuan ke atas kelulusan Penyenaraian Penggunaan Kecemasan (Emergency Use Listing atau EUL) yang diberikan oleh Pertubuhan Kesihatan Sedunia (WHO).
Menurutnya, kelulusan EUL bagi vaksin keluaran AstraZeneca-SK Bioscience telah diumumkan oleh WHO pada 15 Februari lalu.
“Kelulusan pendaftaran secara bersyarat ini memerlukan Bahagian Regulatori Farmasi Negara (NPRA) memantau dan menilai data-data tambahan dan terkini produk vaksin tersebut dari semasa ke semasa.
“Pemantauan itu penting bagi memastikan keberkesanan dan keselamatannya sentiasa dikemas kini dan perbandingan manfaat-risiko (benefit over risk) vaksin ini kekal positif,” katanya menerusi kenyataan akhbar hari ini.

Noor Hisham berkata, kerajaan juga komited untuk memastikan penduduk dewasa Malaysia mencapai imuniti kelompok selaras dengan sasaran Program Imunisasi Covid-19 Kebangsaan (PICK).-K! ONLINE


Menyamar minta rasuah penganggur direman 5 hari
Oleh NUZULSHAM SHAMSUDDIN

2 April 2021, 3:04 pm
KUALA LUMPUR – Seorang penganggur ditahan reman selama lima hari di Mahkamah Majistret di sini hari ini bagi membantu siasatan kerana meminta rasuah sebanyak RM5,000 serta lima peratus daripada permohonan dana geran filem bernilai RM1.8 juta.
Suspek meminta wang itu daripada sebuah syarikat produksi sebagai dorongan untuk mendapatkan sokongan daripada timbalan menteri terhadap permohonan tersebut.
Tempoh tahanan reman bermula hari ini sehingga sehingga 6 April terhadap suspek yang berusia 38 tahun itu dikeluarkan oleh Majistret Wong Chai Sia.
Menurut sumber, lelaki tersebut ditahan oleh Suruhanjaya Pencegahan Rasuah Malaysia (SPRM) Kuala Lumpur pada pada pukul 5.30 petang semalam di Putrajaya, bagi membantu siasatan kes itu.
Kata sumber itu, suspek telah menyamar sebagai pegawai khas kepada seorang timbalan menteri daripada sebuah kementerian dan meminta rasuah daripada syarikat produksi berkenaan dengan menyatakan sokongan daripada timbalan menteri akan memudahkan lagi proses untuk memperoleh dana tersebut.
Sementara itu Pengarah SPRM Kuala Lumpur, Razaliah Ab. Rahman ketika dihubungi mengesahkan penahanan tersebut dan berkata kes disiasat mengikut Seksyen 16(a) Akta SPRM 2009.K!ONLINE


Nelayan hilang ditemui mati lemas
Oleh KOSMO!

2 April 2021, 4:52 pm
Oleh KHAIRULMIZAN YAHYA
KUANTAN – Mayat seorang nelayan yang hilang di Pantai Sungai Ular di sini semalam ditemui kira-kira 200 meter daripada tempat mangsa dilaporkan melabuhkan botnya.
Ketua Balai Bomba Gebeng, Rosdan Zakaria berkata, mayat mangsa, Mohd Shahrudin Rameli, 25, ditemukan dalam keadaan terapung pada pukul 2.20 petang tadi.
“Mayat mangsa ditemukan pasukan unit jetski polis marin dan dibawa ke jeti nelayan terdekat oleh bot bomba sebelum diserahkan kepada Polis Diraja Malaysia (PDRM).
“Mayat mangsa ditemui dalam keadaan lengkap berpakaian tanpa sebarang kecederaan dan dihantar ke Hospital Tengku Ampuan Afzan (HTAA) di sini,”katanya di sini, hari ini.
Semalam seorang nelayan dikhuatiri lemas selepas hilang ketika berenang ke pantai selepas melabuhkan bot miliknya di Pantai Sungai Ular di sini.

Dalam kejadian kira-kira pukul 4 petang itu mangsa dikatakan turun ke pantai berseorangan bagi melabuhkan bot miliknya sebagai persediaan untuk turun menangkap ikan hari ini.-K! ONLINE


Hampir 15,000 PKS terpaksa gulung tikar
Oleh SUBKHI SUDARJI

2 April 2021, 3:43 pm
PUTRAJAYA – Lebih 15,000 pengusaha Perusahaan Kecil dan Sederhana (PKS) di Malaysia terpaksa gulung tikar ekoran terkesan dengan pandemik Covid-19 yang melanda dunia sejak tahun lalu.
Presiden Dewan Perdagangan Islam Malaysia (DPIM), Mohammad Sahar Mat Din berkata, hampir 80 peratus daripada 50,000 ahlinya terdiri daripada peniaga usahawan kecil dan sederhana terjejas ekoran perniagaan tidak dapat beroperasi semasa pelaksanaan Perintah Kawalan Pergerakan (PKP) Mac tahun lalu.
“Secara keseluruhannya bisnes makanan memang terjejas, pelanggan tidak boleh makan di kedai, pembekalan makanan terhad yang memberi kesan kepada perkhidmatan makanan selain produk PKS itu sendiri.
“Industri perniagaan memang terjejas dan boleh saya katakan hampir 50 peratus atau kira-kira 15,000 syarikat kecil PKS terpaksa tutup operasi,” katanya selepas merasmikan Konvesyen Islamik Digital (KID) di Shaftsbury Putrajaya di sini hari ini.
Sementara itu, Mohammad Sahar berkata, penyediaan satu platfrom dikenali sebagai EDura.com turut disediakan oleh DPIM kepada ahli bagi mengurangkan beban semasa pelaksanaan PKP tahun lalu.
Katanya lagi, DPIM cuba membantu mendapatkan suntikan modal dan maklumat berkaitan bagi memastikan perniagaan ahli-ahli dapat beroperasi.-K! ONLINE


Kes Datuk gaduh dalam restoran ditangguh ke Mei
Oleh NUZULSHAM SHAMSUDDIN

2 April 2021, 4:09 pm
PETALING JAYA – Keputusan kes dua pengarah syarikat termasuk seorang bergelar Datuk yang tular dalam pergaduhan di sebuah restoran di Tropicana Avenue, Damansara tiga bulan lalu, ditangguh ke 11 Mei ini.
Ia berikutan apabila Mahkamah Majistret di sini hari ini, telah dimaklumkan terdapat perkembangan baharu berhubung kes berkenaan.
Sebelum ini, pada 21 Januari lalu, kedua-dua tertuduh iaitu Datuk Tan Wai Khan, 42 dan rakannya Ang Mow Loong, 40, mengaku bersalah bagi dua pertuduhan mendatangkan kecederaan dan melakukan kacau ganggu selepas kedua-dua pertuduhan dibacakan di hadapan Majistret Nurshahira Abdul Salim.
Mengikut pertuduhan, Wai Khan dan Mow Long didakwa secara bersama-sama dengan sengaja telah mendatangkan kecederaan dengan cara memukul Kwan Pei Chong, 31, di Restoran Steamboat TST, Tropicana Avenue, Damansara, di sini, pukul 9 malam, pada 12 Januari lalu.
Kesalahan itu didakwa mengikut Seksyen 323 Kanun Keseksaan dibaca bersama Seksyen 34 kanun sama yang membawa hukuman penjara maksimum setahun atau denda yang boleh sampai RM2,000 atau kedua-duanya jika sabit kesalahan.
.
Bagi pertuduhan berikutnya, mereka bersama-sama didakwa telah melakukan kacau ganggu yang boleh menyebabkan kegusaran kepada pelanggan dan pekerja pada tempat dan masa sama mengikut Seksyen 290 Kanun Keseksaan dibaca bersama Seksyen 34 kanun sama yang membawa hukuman denda maksimum RM400.
Terdahulu ketika prosiding sebutan semula kes dan jatuh hukum hari ini peguam, Datuk Suraj Singh yang mewakili kedua-dua tertuduh berkata, pihaknya telah menerima maklumat bahawa pemilik restoran dalam kejadian itu telah menarik balik aduan berhubung Seksyen 427.

Pertuduhan itu melibatkan Wai Khan yang mana dia tidak mengaku bersalah melakukan khianat dengan cara memecahkan pinggan mangkuk milik Kwan Pei Choong, 31.
“Memandangkan terdapat perkembangan baharu itu, saya mohon mahkamah dapat memberi peluang untuk mengkaji semula pertuduhan tersebut (Seksyen 427)
“Pihak kami juga berharap dokumen berkaitan dapat diberi supaya saya dapat meneliti pertuduhan ke atas anak guam saya, sebelum sebarang keputusan dibuat,” katanya.
Ketika prosiding, pendakwaan yang diwakili Timbalan Pendakwa Raya, Atifah Hazimah Wahab berkata, pihaknya memohon tarikh baharu untuk serahan dokumen dan arahan lanjut. -K!ONLINE


Batal perintah penahanan kerana guna nama ‘Muhyiddin’
Oleh KOSMO!

2 April 2021, 5:06 pm
SHAH ALAM – Mahkamah Tinggi di sini, hari ini membatalkan perintah penahanan yang ditandatangani Perdana Menteri, Tan Sri Muhyiddin Yassin kerana tidak menggunakan nama dalam kad pengenalan (MyKad), iaitu Mahiaddin Md. Yasin.
Pesuruhjaya Kehakiman Datuk Norsharidah Awang membuat keputusan itu selepas membenarkan permohonan habes corpus yang difailkan Awang Sari Lasikan selaku pemohon.
Sementara itu peguam Muhammad Kamil Abdul Munim yang mewakili Awang Sari, ketika dihubungi, berkata mahkamah membatalkan perintah penahanan yang ditandatangani Muhyiddin tahun lalu kerana dikeluarkan atas nama dengan nama yang diwartakan melalui Warta Kerajaan.
Katanya, perintah tahanan yang dikenakan ke atas pemohon adalah satu tahanan tanpa perbicaraan dan sebarang kesilapan utama berkaitan ejaan nama merupakan suatu ketidakpatuhan yang material bagi membolehkan satu writ Habeas Corpus dikeluarkan.
“Hari ini mahkamah memutuskan bahawa setiap keputusan eksekutif atau tindakan yang diambil oleh Perdana Menteri atau  tindakan yg diambil oleh menteri dalam menjalankan tugas rasmi harus menggunakan nama tersebut seperti yang diwartakan dalam MyKad.
“Oleh itu mahkamah membenarkan permohonan habeas corpus kami,” katanya.

Selain Muhammad Kamil dari Tetuan K K Lim pasukan peguam Awang Sari turut terdiri daripada Danial Amir dan Zafran Zafri daripada Tetuan Zafri & Partners.
Pada 9 Mac 2020, Awang Sari ditahan mengikut Akta Dadah Berbahaya (Langkah-langkah Pencegahan Khas) 1985.
Mereka berhujah bahawa walaupun warta menyatakan individu yang  menjalankan tugas menteri dalam negeri ketika itu ialah Mahiaddin Md Yasin, namun perintah penahanan ditandatangani oleh Muhyiddin Mohd. Yassin.
Dalam prosiding itu Peguam Persekutuan Muhamad Safuan Azhar mewakili dua responden iaitu timbalan menteri dalam negeri dan penguasa kanan Pusat Pemulihan Akhlak Simpang Renggam.-K!ONLINE


Tarantula kenderaan berperisai pertama buatan Malaysia
Oleh ZULKIFLI MANZOR

2 April 2021, 12:48 pm
KUALA LUMPUR – Menteri Kanan Pertahanan, Datuk Seri Ismail Sabri Yaakob hari ini mengumumkan kenderaan berperisai pertama buatan tempatan dinamakan sebagai Tarantula HMAV4x4.
Menurut beliau, kenderaan berperisai mobiliti tinggi itu dibina dengan menggunakan sepenuhnya teknologi dan kepakaran anak Malaysia.
Jelas beliau, kenderaan berperisai itu telah melalui pelbagai penilaian seperti ketahanan di lebuh raya, penggunaan minyak, ujian muatan, kecekapan, ujian mendaki serta cerun dan banyak lagi.
“Ujian berlangsung selama sembilan hari merangkumi perjalanan sejauh 700 kilometer (KM) di atas jalan raya dan 300 KM secara ‘off-road’ termasuk beberapa ujian berhalangan lain.
“Tatacara uji nilai dilaksanakan mengikut piawaian yang telah ditetapkan oleh Tentera Darat Malaysia setanding dengan pelaksanaan di peringkat antarabangsa.
“Nama kenderaan berperisai ini diambil daripada nama Tarantula iaitu kumpulan labah-labah bertaring yang besar,” katanya pada sidang media Majlis Penamaan Kereta Perisai Mobiliti Tinggi 4×4 (HMAV4x4) di ibu negara hari ini.-K! ONLINE


Individu lengkap suntikan vaksin mungkin dibenarkan rentas negeri -Adham
Oleh AMREE AHMAD

2 April 2021, 2:04 pm
PUTRAJAYA – Kementerian Kesihatan sekali lagi membayangkan kemungkinan umat Islam boleh merentas negeri untuk menyambut Hari Raya Aidilfitri pada pertengahan Mei ini.
Menterinya, Datuk Seri Dr. Adham Baba bagaimanapun berkata, kebenaran khas itu tertakluk jika individu terbabit sudah pun berjaya melengkapkan sebanyak dua dos vaksinasi Covid-19.
“Saya sebenarnya memang sangat bersetuju (kebenaran rentas negeri) tetapi mereka ini perlu juga terlebih dahulu telah habis lengkap sempurna dua suntikan imunisasi,” jelasnya.
Beliau berkata demikian kepada pemberita selepas Majlis Penyampaian Hadiah bagi Kempen MyDebit anjuran kementerian itu dan Payments Network Malaysia Sdn. Bhd. di sini hari ini.
Mengulas lanjut, Adham berkata, kelonggaran individu bebas merentas negeri sewajarnya diberi sebagai salah satu bentuk insentif untuk menggalakkan masyarakat menerima vaksin.
Justeru, katanya, jika dibenarkan Majlis Keselamatan Negara (MKN), kemungkinan besar lebih ramai rakyat akan tampil segera mendaftar Program Imunisasi Covid-19 Kebangsaan (PICK).

“Setakat hari ini, lebih tujuh juta penduduk Malaysia sudah daftar diri dan kita pun ada bincang dengan MKN setelah Perdana Menteri bangkit isu boleh rentas negeri bagi Aidilfitri,” katanya.-K! ONLINE


Mayat mangsa lemas di Taman Tasik Cyberjaya ditemui
Oleh NUR SHARIEZA ISMAIL

2 April 2021, 12:43 pm
CYBERJAYA – Mayat seorang mangsa lemas dipercayai seorang lelaki kurang siuman yang tergelincir ke dalam tasik di Taman Tasik Cyberjaya di sini ditemui pagi tadi.
Mayat lelaki berusia lingkungan 30-an itu, ditemui Pasukan Penyelamat di Air, Jabatan Bomba dan Penyelamat Malaysia (JBPM) kira-kira pukul 10.35 pagi selepas operasi mencari dan menyelamat (SAR) disambung semula hari ini kira-kira pukul 8 pagi.
Penolong Pengarah Bahagian Operasi Jabatan Bomba dan Penyelamat Selangor, Hafisham Mohd. Noor berkata, mayat mangsa ditemui oleh pasukan penyelam di dasar yang berkedalaman anggaran 6.5 meter dengan jarak anggaran 20 meter dari tebing tasik.
“Ini selepas radius kawasan pencarian operasi mencari dan menyelamat (SAR) mangsa lemas diperluaskan dari kawasan yang dikenal pasti.
“Bagaimanapun, identiti mangsa masih belum diketahui lagi dan mayat diserahkan kepada pihak polis untuk tindakan lanjut,” katanya.
Semalam, Kosmo! Online melaporkan seorang lelaki dipercayai kurang siuman dikhuatiri lemas selepas tergelincir ke dalam tasik di Taman Tasik Cyberjaya.-K! ONLINE


Tarikh lihat anak bulan Ramadan pada 12 April
Oleh NUR HUDA MUSA

2 April 2021, 2:15 pm
PETALING JAYA – Tarikh melihat anak bulan Ramadan bagi menentukan permulaan puasa umat Islam seluruh Malaysia ditetapkan pada 12 April ini bersamaan 29 Syaaban 1442 Hijrah.
Pejabat Penyimpan Mohor Besar Raja-raja dalam kenyataan berkata, tempat melihat anak bulan Ramadan dilakukan di 29 lokasi seluruh negara.
“Tempat tersebut ialah Pontian Kecil di Johor; Kompleks Falak Al-Khawarizmi, Kampung Balik Batu, Tanjung Bidara (Melaka); Kompleks Baitul Hilal Telok Kemang, Port Dickson (Negeri Sembilan); Bukit Melawati, Kuala Selangor; Bukit Jugra, Banting, Kuala Langat dan Balai Cerap Selangor, Sabak Bernam di Selangor.
“Selain itu, Pantai Pasir Panjang, Mukim Pengkalan Baru, Daerah Manjong (Perak); Pusat Falak Sheikh Tahir, Pantai Aceh (Pulau Pinang); manakala di Kedah di Kampung Pulau Sayak di Kuala Muda, Pemandangan Indah di Pulau Langkawi serta Menara Alor Setar,” katanya di sini hari ini.
Bagi Terengganu pula ialah di Bukit Besar (Kuala Terengganu), Bukit Geliga (Kemaman), Pulau Perhentian (Besut) dan Balai Cerap KUSZA, Mukim Merang (Setiu), manakala di Kelantan melibatkan Bukit Peraksi (Pasir Puteh), Bukit Kampung Tembeling, Mukim Manjur, Daerah Olak Jeram (Kuala Krai) dan Menara Bangunan SEDC, Jalan Tengku Putra Semerak di Kota Bharu.
“Tiga tempat di Sarawak ialah Esplanade Luak (Miri), Teluk Bandung (Kuching) dan Tanjung Batu (Bintulu); satu lokasi di Sabah iaitu Balai Cerap Al-Biruni, Tanjung Dumpil, Putatan; serta tiga di Pahang merangkumi Bukit Tanjung Batu (Nenasi), Gunung Berincang (Cameron Highlands) dan Bukit Pelindung, Kuantan.

“Di Wilayah Persekutuan ialah tingkat 13 di Menara Universiti Malaysia Sabah, Kampus Antarabangsa Labuan; Menara Kuala Lumpur serta Pusat Konvensyen Antarabangsa Putrajaya, manakala bagi Perlis pula ialah di Menara Pandang Masjid Al-Hussain, Kuala Perlis,” katanya.
Tambah kenyataan itu, Majlis Raja-raja telah mempersetujui bahawa cara menetapkan tarikh permulaan puasa adalah berdasarkan rukyah dan hisab.
“Penyimpan Mohor Besar Raja-raja akan mengisytiharkan pada malam itu juga tarikh permulaan puasa yang ditetapkan melalui radio dan televisyen,” katanya. – K! ONLINE


Dua beranak ditahan positif dadah
Oleh KOSMO!

2 April 2021, 2:52 pm
Oleh IZZATUL ‘AIN AZMAN
PETALING JAYA – Seorang ibu tunggal yang berusia 48 tahun dan anak lelakinya ditahan sepasukan anggota Agensi Anti Dadah Kebangsaan (AADK) selepas dipercayai positif dadah dalam Ops Perdana di Sepang baru-baru ini.
Selain wanita itu dan lelakinya yang berusia 18 tahun, turut berada di dalam rumah sama ialah seorang gadis berusia 20 tahun yang dipercayai bakal menantunya. Mereka positif dadah jenis methamphetamine.
Tiga individu itu merupakan antara 181 individu yang didapati positif dadah dalam operasi di lima daerah di Selangor selama tiga berakhir Rabu lalu.
Daerah yang terlibat ialah Petaling, Klang, Ampang, Kuala Selangor dan Sepang.
Menurut Pengarah AADK Selangor, Dr. Nazira Sadiron berkata, selain methamphetamine, mereka yang ditahan dipercayai positif dadah jenis opiat, ketamin dan ganja,” katanya pada sidang akhbar Operasi Perdana AADK di sini hari ini.

AADK akan terus memperhebatkan program-program pencegahan yang sedia ada bagi melumpuhkan penularan dadah di Selangor. – K! ONLINE


Elak ubah kedudukan meter tanpa kebenaran TNB
Oleh NUR HUDA MUSA

2 April 2021, 2:08 pm
PETALING JAYA – Pemilik kediaman yang berhasrat untuk mengalihkan pepasangan termasuk meter elektrik Tenaga Nasional Berhad (TNB) dinasihatkan untuk memaklumkan TNB terlebih dahulu.
TNB dalam satu kenyataan berkata, kebenaran TNB diperlukan sebelum melakukan pengalihan pepasangan supaya sebarang kerja yang dilakukan mengikut spesifikasi TNB dan tidak menyebabkan gangguan bekalan elektrik.
“Penglibatan diri dalam apa-apa aktiviti berhampiran pepasangan elektrik tanpa kebenaran sah termasuk tindakan mengusik atau mengalihkan kedudukan meter elektrik TNB menjadi kesalahan berdasarkan Seksyen 37 Akta Bekalan Elektrik 1990.
“Individu yang disabitkan melakukan kesalahan tersebut boleh dikenakan denda tidak melebihi RM50,000 atau penjara tidak melebihi dua tahun, atau kedua-duanya,” katanya di sini hari ini.
Selain itu katanya, bagi sebarang pertanyaan berkaitan akaun dan bil, pelanggan disarankan untuk menghubungiTNB CareLine di talian 1300885454 atau e-mel kepada [email protected] atau kunjungi Kedai Tenaga yang berhampiran. – K! ONLINE


Masalah teknikal resahkan Fifie
Oleh MUHAMMAD RIDUAN MOHD HANAFIAH

2 April 2021, 12:45 pm
AKSI meyakinkan pasukan Tuneboss-Pink Racing yang menamatkan saingan di tempat kelima pada perlumbaan pembukaan Kejuaraan Cub Prix di Litar Antarabangsa Sepang (Selatan) dua minggu lalu nyata mengejutkan banyak pihak.
Namun, ia bukan suatu yang mudah buat pasukan itu apabila menerima perkhabaran kurang enak ekoran enjin jentera mereka berdepan kerosakan yang agak teruk selepas perlumbaan berkenaan berakhir.
Masalah itu nyata memberikan sedikit tekanan buat mereka ketika sedang melakukan persiapan untuk bersaing pada perlumbaan kedua di Sepang hujung minggu ini.
Pelumba wanita utamanya, Siti Norafizah Muhammad yang melakukan kejutan pada pusingan pertama lalu mengakui pasukannya sedang bekerja keras untuk menyiapkan jentera semula.
“Selepas berakhir perlumbaan di Sepang tempoh hari mekanik telah melakukan pemeriksaan dan terkejut apabila berlaku kerosakan di luar jangkaan terutama pada bahagian enjin.
“Saya bernasib baik kerana mampu menamatkan saingan pada ketika itu. Jika perlumbaan masih berbaki dua pusingan, saya rasa mungkin saya gagal untuk mengutip sebarang mata.

“Ketika ini, pasukan sedang bekerja keras untuk menyiapkan kedua-dua jentera agar dapat beroperasi semula, tetapi apa yang saya boleh katakan minggu ini sedikit sukar untuk kami kerana pada Sabtu nanti barulah kami dapat menguji jentera,” katanya kepada Kosmo! semalam.
Dalam pada itu Siti Norafizah percaya akan kemampuan pasukannya itu dan tidak mustahil mereka mampu melakukan kejutan sekali lagi.
“Fokus saya ketika ini untuk menaiki podium. Jika Sabtu ini jentera dapat beroperasi dengan baik saya yakin mampu memberi tentangan hebat di kelompok hadapan,” ujarnya.


Dua penunggang motosikal maut bertembung sesama sendiri
Oleh NOR AINNA HAMZAH

2 April 2021, 12:33 pm
REMBAU – Dua penunggang motosikal maut selepas bertembung sesama sendiri dalam kejadian di kilometer tiga, Jalan Chembong-Ulu Kanchung, di sini, pagi tadi.
Dalam kejadian kira-kira pukul 8.50 pagi itu, mangsa, Khalid Salleh, 71, dan Yunus Mohmad Latib, 26, disahkan meninggal dunia di lokasi kejadian susulan mengalami kecederaan parah di bahagian kepala.
Menurut Ketua Polis Daerah Rembau, Pemangku Deputi Superintenden, Hazri Mohamad, kemalangan berkenaan membabitkan dua buah motosikal iaitu Yamaha NMAX yang ditunggangi Khalid dan Skuter yang ditunggangi Yunus.
“Berdasarkan siasatan awal sebaik sampai di tempat kejadian dipercayai motosikal yang ditunggangi mangsa masing-masing dari arah bertentangan telah bertembung sesama sendiri.
“Kedua-dua mangsa mengalami kecederaan parah dan disahkan meninggal dunia oleh pasukan paramedik di lokasi kejadian,” katanya, di sini, tadi.
Hazri berkata, mangsa akan dibedah siasat di Jabatan Forensik Hospital Rembau pagi ini kes disiasat di bawah Seksyen 41(1) Akta Pengangkutan Jalan (APJ) 1987.-K! ONLINE


Azilah sanggup tahan sakit demi bantu Johor Jewels
Oleh MUHAMMAD ZUHAILY BADLISHAH

2 April 2021, 12:45 pm
KAPTEN Johor Jewels, Noor Azilah Aziz sedia bertarung dengan kesakitan lutut yang dialami ketika ini semata-mata mahu membantu pasukannya menewaskan Selangor Angels dalam aksi terakhir Kumpulan B Netball Super League (NSL) pada Ahad ini.
Azilah, 23, sanggup mengerah segala keringatnya bagi memastikan Johor bergelar juara edisi pertama NSL meskipun dia terpaksa berehat panjang menjalani proses pemulihan dan rehabilitasi sepanjang tahun ini.
“NSL mungkin kejohanan terakhir tahun ini kerana saya mahu fokus untuk proses pemulihan. Apa-apa pun saya perlu dengar nasihat doktor dahulu selepas menjalani MRI (Pengimejan Resonans Magnetik) pada Sabtu ini (esok).
“Selepas MRI baru boleh tahu tahap kecederaan lutut kiri saya sama ada meniskus atau ACL (Anterior Cruciate Ligament). Tunggu keputusan MRI dahulu, namun 70 peratus saya mungkin main juga Ahad ini.
“Buat masa sekarang, kita balut dulu apa yang boleh dibalut kerana fokus bantu Johor capai sasaran. Ini adalah edisi pertama NSL, jadi semua orang termasuk saya teruja dan sudah tentu mahu bantu Johor bergelar juara,” katanya.
Johor semestinya mengharapkan Azilah dapat kembali beraksi selepas tonggak kebangsaan itu sudah terlepas tiga perlawanan Kumpulan B disebabkan kecederaan lutut yang dialami ketika pusingan pertama menentang Selangor pada 19 Mac lalu.

Pemain yang boleh beraksi sebagai goal defend dan goal keeper itu menegaskan, Johor perlu memastikan kemenangan ke atas Selangor jika mahu melangkah ke separuh akhir sebagai juara Kumpulan B sekali gus mencerahkan peluang ke final.
“Selangor memiliki kelebihan jika ikut jurang gol. Tak perlu pening-pening, kami perlu menang kalau nak memudahkan perjalanan ke separuh akhir. Ia supaya kami tidaklah terlalu tertekan dalam usaha ke final,” jelasnya.


Obor-obor bulan muncul di Pantai Tok Bali
Oleh TOREK SULONG

2 April 2021, 12:36 pm
PASIR PUTEH – Angkatan Pertahanan Awam Malaysia (APM) Pasir Puteh menaikkan bendera merah di Pantai Tok Bali di sini hari ini bagi mengelakkan pengunjung mandi di pantai selepas didapati sekumpulan obor-obor bulan muncul di kawasan itu.
Pegawai APM Pasir Puteh, Kapten Nik Mohd. Nor Nik Mat berkata, amaran tersebut dikeluarkan bagi mengelakkan orang ramai disengat hidupan marin daripada keluarga Aurelia Aurita itu yang boleh menyebabkan kegatalan kulit.
Katanya, kemunculan sekumpulan obor-obor itu dikesan oleh anggota APM yang bertugas di pantai itu semalam.
“Difahamkan, terdapat 15 ekor obor-obor bulan dewasa dikesan berada di kawasan laut sebelum ia dibawa ombak ke tepian pantai.
“Hidupan marin itu dikhuatiri datang ke pesisir pantai ketika cuaca panas. Kita menaikkan bendera merah sebagai langkah awal agar pengunjung tidak turun ke pantai terutamanya pada hari minggu,” katanya ketika ditemui pemberita di Pantai Tok Bali di sini hari ini.
Tambahnya, ibu bapa dinasihatkan agar memantau pergerakan anak-anak dan memaklumkan kepada mereka mengenai kemunculan obor-obor di Pantai Tok Bali yang boleh memberi kesan terutamanya individu mempunyai alahan kulit.-K! ONLINE


Kereta Audi R8 hangus dijilat api
3 April 2021, 11:30 pm
PETALING JAYA – Seorang pemandu hanya mampu melihat kereta Audi R8 kesayangannya musnah dijilat api berdekatan Tol Penchala Link menghala Kuala Lumpur, di sini semalam.
Bagaimanapun mangsa dikatakan sempat menyelamatkan diri sebelum api marak dengan lebih cepat.
Menurut Komander Operasi, Pegawai Bomba Kanan (PBK) II Bahron Amzah, Pusat Gerakan Operasi Kuala Lumpur menerima panggilan kecemasan pada pukul 1.32 petang.
“Seramai 15 petugas bomba dari Balai Bomba dan Penyelamat Sri Hartamas dan Taman Tun Dr Ismail dikejarkan ke lokasi.
“Sebaik tiba di tempat kejadian, kita dapati kebakaran melibatkan sebuah kereta Audi 100 peratus.
“Tiada mangsa yang terlibat dan kebakaran dapat dikawal pada pukul 1.49 petang,” ujarnya kepada Kosmo! hari ini.- K! ONLINE


Selangor tamatkan kemarau kemenangan
Oleh MUHAMAD ARDIE PUTRA SUHAIMI

3 April 2021, 11:09 pm
SHAH ALAM – Pasukan Selangor akhirnya kembali berada di landasan kemenangan selepas menewaskan UiTM FC 2-0 pada aksi Liga Super di Stadium UiTM sebentar tadi.
Pada aksi tersebut, skuad Gergasi Merah memulakan saingan dengan langkah kanan selepas pemain import sensasi dari Switzerland, Oliver Buff meledak gol pertama seawal minit ke-13.
Langkah skuad kendalian Karsten Neitzel itu bertambah garang apabila penyerang berbisa, Ifedayo Olusegun menggandakan jaringan dengan meledak gol kedua pada minit ke-39.
Bersambung pada babak kedua, kedua-dua pasukan saling membalas serangan tetapi gagal menembusi gawang gol sekali gus menyaksikan keputusan 2-0 kekal hingga tamat perlawanan.
Kemenangan tersebut membolehkan Selangor mengumpul lapan mata daripada enam perlawanan manakala UiTM FC kekal di tangga tercorot liga apabila hanya mengutip satu mata setakat ini.
Kemenangan ini juga adalah yang pertama buat skuad Merah Kuning yang sejak lima perlawanan lepas. – K! ONLINE


Giliran Danial naik podium di Qatar
Oleh MUHAMMAD RIDUAN MOHD HANAFIAH

3 April 2021, 10:33 pm
PELUMBA berbakat negara, Danial Syahmi Ahmad Shahril membuktikan semangatnya masih belum pudar akibat kecederaan tiga tahun lalu apabila dia kembali menaiki podium tempat kedua pada perlumbaan pusingan ketiga Asia Talent Cup (ATC) di Litar Antarabangsa Losail, Qatar sebentar tadi.
Danial yang kembali bersaing pada ATC tahun ini setelah berehat hampir dua tahun susulan kecederaan parah di betis pada akhir musim ATC 2018 tampil dengan tunggangan terbaiknya meninggalkan pelumba-pelumba lain di belakang.
Danial yang memulakan saingan di petak kedua mengekalkan aksi cemerlang malah cubaannya untuk memintas pendahulu,Taiyo Furusato pada pusingan terakhir tidak kesampaian.
Pelumba kelahiran Jepun itu mengekalkan tunggangan lebih mantap dan meraih kemenangan ketiga berturut-turut pada saingan tersebut.
Sebagai rekod, kali terakhir Danial menaiki podium tempat kedua ketika saingan ATC di Litar Antarabangsa Sepang (SIC) dan menjuarai dua perlumbaan di Buriram, Thailand 2018.
Seorang lagi pelumba negara, Muhammad Hakim Danish yang bertekad untuk mencari podium ketiga tidak kesampaian
apabila mengakhiri perlumbaan di kedudukan ketujuh manakala Sharul Ezwan Sharil tempat ke-14 terbaik. K! ONLINE


PD catat peningkatan pengunjung setiap hujung minggu
Oleh ZAKKINA WATI AHMAD TARMIZI

3 April 2021, 11:25 pm
PORT DICKSON – Daerah ini mencatatkan peningkatan 80 peratus pengunjung pada setiap hujung minggu dalam tempoh Perintah Kawalan Pergerakan Pemulihan (PKPP) ketika ini.
Menteri Besar Negeri Sembilan, Datuk Seri Aminuddin Harun berkata, peningkatan tersebut merupakan sesuatu yang positif dan dilihat membantu meningkatkan sektor pelancongan.
“Saya dimaklumkan bahawa pada hujung minggu mencecah sebanyak 80 peratus peningkatan, pihak hotel menerima sambutan yang baik daripada pengunjung tempatan walaupun berada dalam tempoh PKPP ketika ini.
“Saya rasakan sekiranya rentas negeri ini dibuka kepada semua kelak berkemungkinan kedatangan pengunjung ke Port Dickson akan mencapai 100 peratus,” katanya selepas merasmikan Majlis Pelancaran MAH Negeri Sembilan Food Festival 2021 di sini hari ini.
Sebanyak 20 buah hotel dan 50 produk pelancongan di negeri ini terlibat dalam ‘MAH Negeri Sembilan Food Festival 2021’ yang dilancarkan pada hari ini.-K! ONLINE


TFC II seri lagi
Oleh TENGKU DANISH BAHRI TENGKU YUSOFF

3 April 2021, 11:15 pm
KUALA TERENGGANU – Terengganu FC (TFC) II terpaksa berpuas hati seri buat kali kelima berturut-turut apabila diikat 1-1 oleh pasukan kedua tercorot, PDRM di Stadium Sultan Ismail Nasiruddin Shah di sini sebentar tadi.
Lebih malang lagi buat kelab berstatus pelapis itu menamatkan permainan dengan 10 pemain gara-gara layangan kad merah ke atas pemain import berpengaruh Masaki Watanabe pada penghujung aksi.
Awal permainan lebih memihak kepada TFC II yang mula memberi amaran ketika aksi baru berusia satu minit namun jaringan Watanabe telah dibatalkan kerana ofsaid.
Memasuki minit ke-34, Watanabe sekali lagi memaksa penjaga gol PDRM, Muhd. Hamka Daud bekerja keras dengan menepis tandukannya hasil sepakan percuma Mohd. Syafik Ismail.
Hasrat TFC II untuk mendahului tercapai apabila Mohd. Ramzi Sufian melakukan sepakan leret dari dalam kotak penalti menewaskan penjaga gol pada minit ke-36.
Skrip berbeza dipamerkan PDRM pada babak kedua selepas mengawal permainan dan menyamakan kedudukan 1-1 pada minit ke-49.

Berpunca sepakan sudut dari sebelah kanan, pemain gantian, Alexander Amponsah berjaya menanduk masuk bola untuk kembali mengimbangi permainan.
Tersentak dengan dominasi lawan, TFC II meningkatkan serangan menyaksikan tandukan Izzan Syahmi Mustapa pada minit ke-64 sekadar tinggi melepasi sasaran.
Watanabe diarahkan keluar padang dalam masa kecederaan selepas menyiku Muhd. Afiq Azuan sekali gus menambah duka TFC II yang mencatat keputusan seri kali kelima berturut-turut. – K! ONLINE


China tidak miliki ‘dewa kapal selam’
Oleh KOSMO!

3 April 2021, 9:44 pm
BEIJING – Satu laporan berita menyatakan China mempunyai sebuah kapal selam gergasi digelar ‘dewa kapal selam’ baru-baru ini disahkan tidak benar dan cuma gurauan April Fool, lapor akhbar South China Morning Post kelmarin.
Menurut akhbar Global Times, laporan portal ketenteraan tersebut penuh dengan kesilapan termasuk model, jenis kapal selam dan nama yang tidak menepati tradisi dan corak negara China.
“Tujuan kapal selam tersebut dibina adalah sempena ulang tahun ke-100 Parti Komunis China juga tidak munasabah memandangkan pihak tentera telah memaklumkan bahawa China tidak akan mengadakan perarakan tersebut tahun ini,” ujar  Global Times.
Terdahulu, laman berita ketenteraan, Naval News dalam laporannya pada 1 April lepas menyebut  bahawa kapal selam itu berupaya membawa torpedo berkuasa nuklear yang amat besar.
Kapal selam memiliki panjang 210 meter dan lebar 30 meter itu didakwa daripada kelas ‘Type-100 Sun Tzu’ dan dilancarkan dari limbungan Bohai di Huludao pada 1 April lalu.
Selain torpedo besar, kapal selam tersebut juga dikatakan membawa 48 peluru berpandu balistik, menjadikannya kapal selam bersenjata paling berat di dunia.

“Kapal selam baharu ini dijangka menjadi tarikan utama perarakan ketenteraan besar-besaran di Beijing sebagai sebahagian daripada sambutan 100 tahun Parti Komunis China pada Julai ini,” tulis laporan tersebut.
Dalam pada itu, seorang anggota tentera China yang enggan dikenali berkata, dakwaan yang mengatakan ia merupakan kapal selam jenis Type-100 juga hanya rekaan.
“Masih jauh lagi untuk China membangunkan kapal selam Type 095 dan Type 096 (inikan pula Type 100),” ujarnya.
China mempunyai pasukan tentera laut terbesar di dunia. – Agensi


10 sekeluarga terselamat dua rumah terbakar
Oleh NOR AINNA HAMZAH

3 April 2021, 10:08 pm
TAMPIN – Seramai 10 individu terdiri dari keluarga dan sanak saudara sempat menyelamatkan diri apabila kediaman berusia lebih 40 tahun terbakar dalam kejadian di Felda Bukit Rokan Utara, di sini, petang tadi.
Dalam kejadian berkenaan, sepasukan bomba dari Balai Bomba dan Penyelamat Gemencheh dikejarkan ke lokasi kejadian sebaik menerima panggilan pada pukul 5.23 petang.
Menurut Ketua Balai Bomba dan Penyelamat Gemencheh, Norfaizal Ahmad, sebaik tiba di lokasi pada pukul 5.48 petang, api sedang marak.
Keadaan rumah mangsa yang hangus dalam kejadian kebakaran kira-kira pukul 5 petang tadi.
Katanya, kebakaran dikatakan bermula di bahagian rumah hadapan iaitu rumah ibu lalu merebak ke rumah kedua di bahagian bumbung.
“Kita berjaya mengawal kebakaran pada pukul 6.10 petang dan api padam sepenuhnya pada pukul 8.25 malam.
“Rumah hadapan jenis separuh kekal berkeluasan 70×30 kaki musnah 100 peratus, manakala rumah kedua terbakar di bahagian bumbung,” katanya ketika dihubungi, di sini, tadi.-K! ONLINE


NSFC seri menentang Kucing City FC
Oleh AFIFI HAFIZ MOHD NOR

3 April 2021, 11:21 pm
SEREMBAN – Pasukan Negeri Sembilan FC (NSFC) hanya memperolehi satu mata ketika menentang Kuching City FC di Stadium Tuanku Abdul Rahman, Paroi di Seremban hari ini.
NSFC gagal mendapatkan sebarang gol dalam perlawanan keenam dan kali kedua memperoleh keputusan seri di gelanggang sendiri.
Perlawanan dimulakan dengan Kuching FC membuat pertukaran pemain seawal minit kedua apabila Mohd Dzulazlan Ibrahim mengalami kecederaan dan memasukkan Jimmy Raymond.
Separuh masa pertama tamat dengan tambahan masa empat minit.
Selepas 30 minit separuh masa kedua bermula pasukan kendalian Irfan Bakti Abu Salim mendapat peluang sepakan penalti.
Namun sepakan Bryan Jone Anicezio itu gagal kerana berjaya ditepis penjaga gawang NSFC, Mohd Muhaimin Mohamad.

Berbaki 10 minit perlawanan Kuching City FC membuat serangan bertubi-tubi tetapi tiada sebarang jaringan berjaya dihasilkan.-K! ONLINE


THT rampas kejuaraan Piala TNB
Oleh MUHAMMAD ZUHAILY BADLISHAH

3 April 2021, 11:46 pm
KUALA LUMPUR – Ketinggalan dua gol awal tidak mematahkan semangat para pemain Pasukan Hoki Terengganu (THT) apabila bangkit merampas kejuaraan Piala TNB musim ini daripada tangan juara bertahan, Universiti Kuala Lumpur (UniKL).
Ia hadir menerusi kemenangan 2-0 melalui penentuan penalti shoot-out ke atas UniKL selepas terikat 4-4 dalam tempoh 60 minit perlawanan final Piala TNB di Stadium Hoki Nasional, Bukit Jalil sebentar tadi.
Lebih manis, kejayaan THT itu secara tidak langsung menamatkan dominasi UniKL yang telah memenangi tiga kejuaraan tahun lalu selain dua gelaran musim ini iaitu Piala Sumbangsih dan Liga Hoki Malaysia (MHL).
Ia juga menyaksikan gergasi hoki Pantai Timur itu kembali merampas Piala TNB yang pernah berada dalam genggaman mereka selama empat musim berturut-turut dari 2014 hingga 2017 sebelum memenanginya semula pada 2019.
Dalam aksi itu, UniKL berjaya meledak dua gol awal menerusi dua jaringan Tengku Ahmad Tajuddin Tengku Abdul Jalil pada minit kesembilan dan 13 sebelum THT bangkit dengan tiga gol pantas dalam tempoh 11 minit.
Tiga gol skuad bimbingan K. Rajan itu dijaringkan oleh Faizal Saari, Muhammad Arif Syafie Ishak dan Mohamad Akhimullah Anuar Esok.

Bagaimanapun, UniKL kembali menyamakan kedudukan melalui Muhammad Razie Abd. Rahim sebelum skuad bimbingan Megat Azrafiq Megat Termizi sekali lagi dikejutkan Faizal untuk meledak gol keempat THT.
Gol daripada Ashran Hamsani sembilan minit sebelum tamat permainan membolehkan UniKL menyamakan kedudukan dan mengheret perlawanan ke penentuan penalti shoot-out untuk menentukan pemenang aksi final tersebut.
Dalam penentuan penalti shoot-out, THT lebih cemerlang apabila dua percubaan daripada Syarmat Mat Tee dan Muhammad Noor Firdaus Rosdi mengesahkan kemenangan mereka dengan keputusan 2-0.
Sementara itu, Tenaga Nasional Berhad (TNB) mengubati kekecewaan gagal ke pentas final apabila berjaya meraih tempat ketiga Piala TNB hasil kemenangan tipis 1-0 ke atas Maybank menerusi jaringan tunggal Muhajir Abdu Rauf. – K! ONLINE


KL tunggu lawan di separuh akhir
Oleh MUHAMMAD HELMEE RAMLI

3 April 2021, 11:41 pm
JUARA Kumpulan A, Kuala Lumpur (KL) Wildcats menamatkan saingan peringkat kumpulan dengan penuh bergaya apabila menewaskan Kedah Sunshine 83-36 di Stadium Juara, Bukit Kiara sebentar tadi.
Meskipun sudah melayakkan diri ke pentas separuh akhir, namun skuad kendalian Norizan Rajab itu tetap menampilkan aksi agresif sebaik perlawanan bermula.
Kedah cuba mengimbangi kemampuan KL dengan cuba melakukan tekanan ke atas skuad warga kota itu, namun tidak berjaya apabila ketinggalan 7-21 pada suku masa pertama.
Goalattack (GA), Nordiyanah Noorsabadinee dan goalshooter (GS), Puteri Intan Balqis Ahmad Dzulkefli terus menjadi ancaman buat benteng pertahanan Kedah apabila menjadikan kedudukan 44-18 sebaik tamat suku masa kedua.
Bersambung suku masa ketiga, jentera serangan Kedah cuba menggandakan asakan terhadap KL, namun goalkeeper (GK) KL, Noramirah Dayana Noor Azhar cekap dalam menafikan percubaan Kedah.
Kemudian, KL terus ‘membedil’ pasukan dari Utara itu tanpa belas kasihan dan memastikan mereka terus unggul dengan menamatkan suku masa ketiga 65-26.

Pada suku masa keempat, KL masih bernafsu untuk menambah jaringan dan usaha mereka itu nyata berbaloi apabila berjaya menamatkan perlawanan 83-36.
KL kini menunggu keputusan perlawanan antara Selangor Angels menentang Johor Jewels malam esok bagi mengetahui siapakah lawan mereka pada aksi separuh akhir minggu depan.-K! ONLINE


Tiga pejalan kaki cedera dirempuh kereta
Oleh ASLIZA MUSA

3 April 2021, 9:04 pm
IPOH – Tiga pejalan kaki cedera apabila dirempuh sebuah kereta yang hilang kawalan selepas cuba mengelak sebuah motosikal di Pasar Pagi Klebang Jaya di sini hari ini.
Dalam kejadian pada pukul 9 pagi itu, tiga pejalan kaki masing-masing dua lelaki dan seorang wanita berusia 64, 70 dan 55 tahun mengalami luka-luka dan lebam di beberapa bahagian badan.
Timbalan Ketua Polis Daerah Ipoh, Superintenden Mohamad Nordin Abdullah berkata, kejadian berlaku melibatkan sebuah kereta jenis Proton Iriz dipandu lelaki berusia 82 tahun yang dalam perjalanan pulang ke rumahnya di Chemor.
Katanya, kereta itu bagaimanapun hilang kawalan selepas cuba mengelak sebuah motosikal yang tiba-tiba masuk ke laluannya.
“Akibat terkejut dan mengelak ke kanan, kereta dipandu warga emas itu telah terlanggar sebuah van di kanan jalan, gerai penjaja dan tiga orang pejalan kaki di pasar itu.
“Ketiga-tiga pejalan kaki tersebut cedera ringan termasuk luka-luka dan lebam dengan masing-masing menerima rawatan di hospital,” katanya.-K! ONLINE


Geng Curi Durian tumpas, 5 lelaki diberkas
Oleh FARAHWAHIDA AHMAD

3 April 2021, 7:20 pm
SEGAMAT – Sekumpulan lima lelaki digelar Geng Curi Durian yang aktif melakukan jenayah mencuri raja buah jenis Musang King sejak setahun lalu tumpas apabila mereka diberkas di beberapa lokasi sekitar Jementah di sini Rabu lalu.
Dalam siri tangkapan bermula pada kira-kira pukul 1 pagi itu, kesemua suspek merupakan lelaki tempatan masing-masing berusia antara 24 hingga 50 tahun.
Ketua Polis Daerah Segamat, Superintendan Raub Selamat berkata, mereka ditahan susulan laporan yang dibuat pekebun durian yang mendakwa sering kehilangan durian di kebun yang diusahakan mereka sekitar Jementah.
Jelasnya, kegiatan mereka terbongkar hasil risikan pihak polis setelah menerima maklumat daripada orang awam yang curiga melihat kelibat suspek beberapa kali pada waktu tengah malam di kawasan kebun tersebut.
“Siasatan awal mendapati suspek mengaku melakukan kegiatan curi buah durian jenis Musang King sejak awal tahun lalu.
“Modus operandi mereka adalah menyasarkan lokasi kebun durian terpencil, mereka akan petik buah yang matang dan peram di dalam semak sebelum masak seterusnya dijual,”katanya dalam satu kenyataan di sini hari ini.

Raub berkata, selain itu, mereka juga mencuri durian yang sudah gugur di dalam kebun yang dipasang jaring bagi mengelakkan buah pecah dan rosak dengan memotong jaring berkenaan.
Katanya, setiap buah durian yang dicuri itu dipercayai dijual dipasaran gelap kepada pengemar Musang King dengan harga bawah pasaran berbanding harga semasa RM90 sekilogram.-K! ONLINE


10 premis jual tiket loteri, topup judi online ‘bergelap’
Oleh DIYANATUL ATIQAH ZAKARYA

3 April 2021, 9:22 pm
MELAKA – Sebanyak 10 buah premis dipercayai menjalankan kegiatan menjual tiket loteri haram dan isian semula nilai judi dalam talian ‘bergelap’ selepas polis dengan kerjasama Tenaga Nasional Berhad (TNB) bertindak memotong bekalan elektrik bangunan tersebut.
Ketua Polis Daerah Melaka Tengah, Asisten Komisioner Afzanizar Ahmad berkata, pemotongan itu telah dijalankan oleh sepasukan Bahagian Siasatan Jenayah (BSJ) Ibu Pejabat Polis Daerah (IPD) Melaka Tengah, pada Rabu lalu.
Katanya, kawasan yang terlibat adalah di sekitar Kandang, Tiang Dua, Banda Hilir, Ayer Keroh, Malim dan Sungai Udang.
“Hasil risikan, kita telah mengenal pasti 10 premis yang dipercayai telah menjalankan kegiatan menjual tiket loteri haram dan isian semula judi dalam talian.
“Sepasukan pegawai dan anggota dari BSJ dari IPD Melaka Tengah bersama-sama TNB negeri telah memotong bekalan elektrik dalam serbuan bermula pukul 10 pagi sehingga 4 petang,”katanya ketika dihubungi di sini, hari ini.
Mengulas lanjut, beliau berkata, premis-premis itu dipercayai telah aktif menjalankan kegiatan tersebut antara tempoh satu hingga enam bulan.-K! ONLINE


Zirafah popular dimatikan selepas hidap penyakit osteoartritis
Oleh KOSMO!

3 April 2021, 8:25 pm
NEW YORK – Seekor zirafah bernama April yang menarik perhatian dunia menerusi  rakaman video proses kelahiran anaknya disahkan mati pada usia 20 tahun di Harpursville, Amerika Syarikat, lapor portal Komo News hari ini.
Pada 2017 lebih 1.2 juta orang menyaksikan April melahirkan anaknya, Tajiri yang disiarkan secara langsung  di laman YouTube.
Pihak Animal Adventure Park berkata,  mereka terpaksa mematikan April menerusi prosedur eutanasia tengah hari semalam berikutan penyakit osteoartritis yang dideritainya sejak Julai lalu menjadi semakin teruk.
APRIL mempunyai ketinggian 4.5 meter. – ANIMAL ADVENTURE PARK
“Dengan rasa berat hati Animal Adventure Park mengumumkan kehilangan besar Zirafah yang kita sayangi, April,” katanya dalam satu kenyataan akhbar.
Osteoartritis ialah penyakit yang menyebabkan kerosakan rawan sendi yang berlaku akibat peningkatan umur.
Prosedur eutanasia  itu dilakukan sesuai dengan cadangan pasukan veterinar.

Bangkai haiwan itu akan dihantar ke Pusat Pengajian Veterinar di Universiti Cornell untuk dibakar dan abunya akan dikembalikan kepada Animal Adventure Park.
April dimasukkan ke taman haiwan tersebut pada 2015 dan mempunyai ketinggian 4.5 meter.
Purata jangka hayat zirafah ialah antara 20 hingga 25 tahun. – Agensi


Penunggang motosikal parah rempuh kereta
3 April 2021, 7:15 pm
PETALING JAYA – Seorang penunggang motosikal parah selepas merempuh sebuah kereta berhampiran Bulatan Billion Cheras, Cheras, Rabu lalu.
Rakaman berkenaan kejadian yang berdurasi 28 saat itu tular di laman sosial Facebook memaparkan mangsa melambung dengan kuat dan tercampak sebaik merempuh kenderaan berkenaan.
Ketua Jabatan Siasatan dan Penguatkuasaan Trafik (JSPT) Kuala Lumpur, Asisten Komisioner Zulkefly Yahya berkata, kejadian itu berlaku kira-kira 1.59 petang melibatkan sebuah kereta dan sebuah motosikal.
“Siasatan polis mendapati, kejadian berlaku ketika kereta yang dipandu lelaki berusia 25 tahun bergerak di lorong tengah dan dia dikatakan mahu membelok ke kanan menghala ke Taman Yulek.
“Pada masa yang sama, datang sebuah motosikal yang ditunggang lelaki berusia 23 tahun di lorong paling kanan telah bergerak secara lurus lalu merempuh kereta berkenaan,” ujarnya ketika dihubungi Kosmo! hari ini.
Jelasnya, ekoran rempuhan itu, penunggang motosikal tercampak ke jalan raya dan mengalami kecederaan parah.

“Dia dikejarkan ke Hospital Kuala Lumpur (HKL) dan sehingga kini masih dirawat di Wad 5,” ujarnya.
Katanya, siasatan kes diteruskan di bawah Rule 8 LN 166/59. – K! ONLINE


10 ‘otai’ leka main mahjong diberkas
Oleh KHAIRUL MOHD. ALI

3 April 2021, 9:09 pm
ISKANDAR PUTERI – Sekumpulan 10 lelaki warga emas terkedu selepas keseronokan mereka bermain judi mahjong di dalam sebuah kedai diserbu dalam kejadian di kawasan Gelang Patah, di sini semalam.
Ketua Polis Daerah Iskandar Puteri, Asisten Komisioner Dzulkhairi Mukhtar berkata, serbu itu dijalankan pihaknya pada pukul 3.15 petang.
“Semasa serbuan dijalankan seramai 10 orang berada di dalam premis dan sedang bermain ‘mahjong’ di beberapa buah meja.
“Kesemua mereka yang ditahan berusia antara 51 hingga 77 tahun. Turut ditahan dalam operasi itu adalah penjaga premis,” katanya dalam satu kenyataan, di sini hari ini.
Tambah beliau, semakan rekod mendapati kesemua mereka tidak mempunyai rekod jenayah lampau dan juga tidak mempunyai sebarang pekerjaan.
“Dalam operasi berkenaan, polis turut merampas pelbagai barangan antaranya dua meja, lapan kerusi plastik, 145 buah mahjong, 112 buah jerami dan wang tunai RM334.

“Kes disiasat mengikut Akta Rumah Judi Terbuka (ARJT) 1953,” ujarnya.-K! ONLINE


Boleh tunggu bas selepas buka pintu rumah
Oleh KOSMO!

3 April 2021, 8:40 pm
LONDON – Sebuah rumah di Staffordshire, England mencuri perhatian netizen kerana terdapat tiang tempat perhentian bas terpacak di hadapan pintu kediamannya, lapor akhbar Metro UK hari ini.
Rumah baru siap dibina itu disifatkan netizen sebagai mempunyai ‘jaringan pengangkutan awam terbaik’ kerana ‘dilengkapi’ tiang tempat perhentian bas setinggi 3 meter sebaik menjejakkan kaki ke luar rumah.
Jika tiang itu terus dibiarkan di situ, ia akan memudahkan bakal pemilik kediaman tiga tingkat itu untuk menaiki bas bernombor 2, 21 dan 21E selain bas perkhidmatan Burton bernombor 22.
Terletak di Jalan Utama di Stapenhill, rumah yang dibina lengkap dengan ruang parkir itu diiklan untuk diijual pada harga £174,950 (RM1 juta).
Menurut seorang penduduk setempat, Jane Evans, dia melihat iklan jualan rumah tersebut dan mendapati ia adalah sebuah kediaman yang sempurna, kecuali terdapat  tiang tempat perhentian bas di hadapan pintu rumah.
“Teman lelaki sangkakan saya bergurau sehinggalah dia melihat sendiri rumah itu.

“Memandangkan dia perlu menaiki bas untuk pergi kerja, jadi saya katakan bahawa dia tidak ada alasan lagi untuk lambat ke tempat kerja,” ujarnya.
Sementara itu, syarikat perkidmatan bas tempatan, Midland Classic berkata, tiang perhentian bas itu sudah pun berada di lokasi tersebut sebelum rumah tersebut mula dibina. – Agensi


Kelantan FC tewas 0-1 di Kota Bharu
Oleh YATIMIN ABDULLAH

3 April 2021, 7:57 pm
KOTA BHARU – Rembatan kencang jarak jauh pemain tengah, Lee Chang-Hoon pada minit ke-39 sudah cukup buat Sarawak United untuk menumbang Kelantan FC dengan jaringan 0-1 pada aksi Liga Premier di Stadium Sultan Muhammad IV di sini sebentar tadi.
Jaringan itu terhasil menerusi hantaran pendek Sandro Da Silva Mendonca sebelum Chang-Hoon melakukan sepakan terus untuk untuk menewaskan penjaga gol Kelantam FC, Mohd. Faridzuean Kamarudin.
Tersentak dengan gol itu, anak buah Marko Ragini bangkit mengasak, namun rembatan Natanael Siringo Ringo sempat ditampan keluar oleh Mohd. Sharbinee Allawee Ramli seminit kemudian.
Bersambung babak kedua, pelawat cuba untuk menambah jaringan pada minit ke-54, namun rembatan Da Silva Mendonca dinafikan oleh ketangkasan penjaga gawang tuan rumah.
Sarawak United berjaya menambah jaringan pada minit ke-82, namun jaringan Nur Shamie Iszuan Amin dibatalkan oleh kerana berada dalam kedudukan ofsaid.
Gol tunggal pemain dari Korea Selatan itu kekal sehingga tamat perlawanan sekaligus mengukuhkan kedudukan Sarawak United di tangga kedua Liga Premier di belakang Negeri Sembilan FC.-K! ONLINE


770,653 terima suntikan vaksin Covid-19
Oleh MUHD AFIQ AL-HAFIZ MAT YUSOF

3 April 2021, 7:24 pm
PETALING JAYA – Seramai 770,653 individu telah menerima suntikan vaksin Covid-19 di bawah Program Imunisasi Covid-19 Kebangsaan (PICK) sehingga 11.59 malam semalam.
Jawatankuasa Khas Jaminan Akses Bekalan Vaksin COVID-19 (JKJAV) menerusi Twitter berkata, seramai 506,069 individu telah menerima suntikan bagi dos pertama sementara bagi dos kedua pula seramai 264,584.
“Selangor mencatatkan jumlah tertinggi dengan 71,389 penerima dos pertama diikuti Sarawak 50,482 dan Perak 50,307. Bagi dos kedua, didahului Selangor dengan 32,258, Perak (26,662) dan Kuala Lumpur (26,635),” katanya.
Dalam pada itu, JKJAV turut memaklumkan sehingga 11.59 malam semalam, seramai 7,769,449 atau 32 peratus telah berdaftar untuk menerima suntikan vaksinasi Covid-19.
“Selangor mencatatkan jumlah pendaftaran yang tertinggi iaitu sebanyak 2,123,248 diikuti Johor (992,618), Kuala Lumpur (647,485), Sarawak (632,177), Perak (568,307) dan Pulau Pinang (545,325),” ujarnya.
JKJAV turut memberitahu fasa kedua akan bermula dalam masa yang terdekat dan orang ramai yang masih belum membuat pendaftaran untuk mendapatkan vaksin Covid-19 boleh mendaftar melalui MySejahtera, laman web JKJAV di www.vaksincovid.gov.my atau menghubungi Talian Pendaftaran Vaksinasi COVID-19 Kebangsaan di 1800-888-828.

Program Imunisasi Covid-19 Kebangsaan (PICK) dilancarkan pada 24 Februari lalu dengan Perdana Menteri, Tan Sri Muhyiddin Yassin menjadi individu pertama disuntik vaksin keluaran Pfizer-BioNTech. K! ONLINE.


Aiman mahu lakukan kejutan CP150
Oleh MUHAMMAD RIDUAN MOHD HANAFIAH

3 April 2021, 7:34 pm
PELUMBA pasukan Petronas Sprinta Yamaha – CKJ Racing, Mohd. Aiman Tahiruddin mengotakan janjinya apabila menguasai sesi kelayakan CP150 pada pusingan 2 Kejuaraan Cub Prix Malaysia di Litar Antarabangsa Sepang (Utara) sebentar tadi.
Bagaimanapun, Aiman tidak mahu terlalu selesa dengan catatan terbaiknya itu apabila sedar tugasnya belum berakhir sebaliknya perlu bekerja keras pada perlumbaan sebenar nanti.
Tahun ini, pelumba kelahiran Kuala Lumpur itu meletakkan juara keseluruhan selepas empat tahun berada dalam kancah saingan CP150 bersama pasukan CKJ Racing.
“Sungguh mendebarkan kerana rata-rata pelumba bersaing dengan begitu hebat untuk mendapatkan catatan terbaik pada hari ini. Sudah pasti saingan esok (hari ini) pasti sukar kerana rata-rata pelumba akan bersaing untuk merebut podium.
“Secara keseluruhan saya gembira dengan prestasi jentera dan saya harap mampu lakukan terbaik bersama pasukan. Terima kasih kepada pasukan yang menyediakan jentera yang cukup sempurna pada hari ini,” katanya kepada Kosmo! semalam.
Catatan masa satu minit 16.736 saat (s) yang dirakam oleh Aiman pada saat-saat terakhir sesi kelayakan CP150 membuktikan perkembangan positif buat pasukan CKJ Racing apabila seorang lagi pelumbanya, Mohd. Affendi Rosli turut muncul sebagai pelumba ketiga terpantas dengan catatan masa 1’17.052s.

Azroy Hakeem Anuar daripada pasukan Honda Yuzy Idemitsu Team menamatkan sesi kelayakan di tangga kedua terpantas dengan catatan masa 1’17.010s. Rekod Lap terpantas 1’16.426s kategori CP150, di Litar Sepang Utara masih lagi dalam genggaman Azroy. K! ONLINE


Isteri disyaki positif dadah, direman tujuh hari
Oleh MOHD SHARKAWI LONDING

3 April 2021, 5:33 pm
JOHOR BAHRU – Isteri kepada lelaki yang mati dikelar dan ditikam yang ditahan polis bagi membantu siasatan kes bunuh berkenaan didapati positif dadah.
Ketua Polis Daerah Johor Bahru Selatan, Asisten Komisioner Mohd. Padzli Mohd. Zain berkata, hasil ujian air kencing ke atas wanita berusia 30an itu mendapati positif dadah disyaki jenis syabu.
“Hasil ujian saringan awal air kencing mendapati suspek positif dadah.
“Polis juga telah mendapat perintah tahanan reman selama tujuh hari bermula hari ini sehingga 9 April depan,”katanya ketika dihubungi di sini hari ini.
Mohd. Padzli berkata, wanita itu disiasat mengikut Seksyen 302 Kanun Keseksaan kerana membunuh.
Dalam kejadian kira-kira pukul 6 pagi semalam, seorang lelaki berusia 26 tahun ditemui mati selepas mengalami kecederaan pada leher dan dada dalam kejadian di Kampung Desa Makmur, Majidee di sini.

Mangsa dipercayai dikelar menggunakan pisau pemotong kertas ditemui abangnya terbaring di jalan memasuki rumah mereka sebelum dikejarkan ke Hospital Sultanah Aminah (HSA) di sini dan disahkan meninggal dunia.
Susulan kejadian itu, polis menahan seorang wanita berusia 30an yang juga isteri kepada mangsa.-K! ONLINE


Padah buat dakwaan palsu, seorang pelajar diberkas
3 April 2021, 6:33 pm
PETALING JAYA – Seorang pelajar warga India diberkas selepas membuat dakwaan palsu menuduh dia diserang seorang anggota Polis Bantuan ketika mahu berjumpa Rektor Universiti di sebuah universiti tempatan di Gombak, Rabu lalu.
Tidak cukup dengan itu, dia turut merakam video aksi polis berkenaan termasuk menyebarkan rakaman itu menerusi grup Telegram yang bernama ‘Freedom Of Student’.
Timbalan Ketua Polis Daerah Gombak, Superintendan Zainal Mohamed Mohamed berkata, dalam kejadian sekitar pukul 2.30 petang itu, Polis Bantuan wanita itu menafikan dia menyerang suspek.
Menurutnya, pada hari kejadian, suspek mendakwa telah dijemput untuk berjumpa Rektor Universiti dan dia didapati telah meminjam telefon bimbit milik anggota polis itu.
“Mangsa memberi pinjam telefon bimbit kepada suspek kerana pada ketika itu, dia telah menghubungi presiden pelajar untuk membuat semakan sama ada pihak universiti ada menjemput mana-mana pihak berjumpa dengan rektor.
“Mangsa dimaklumkan pihak universiti tidak menjemput mana-mana pihak termasuk mangsa untuk berjumpa dengan rektor, maklum balas itu menyebabkan suspek tidak berpuas hati dan enggan menyerahkan telefon bimbit milik mangsa,” ujarnya dalam kenyataan hari ini.

Jelasnya, ketika mangsa berusaha mengambil telefon bimbitnya, suspek telah bertindak merakam aksi mangsa.
Katanya, bertindak atas maklumat, sekitar pukul 4.40 petang semalam, sepasukan polis daripada Bahagian Siasatan Jenayah, Ibu Pejabat Polis Daerah (IPD) Gombak telah menahan suspek.
Pelajar berkenaan di tahan di pekarangan dewan auditorium sebuah universiti tempatan di daerah ini dan telah merampas satu telefon bimbit yang dipercayai digunakan untuk merakam video semasa kejadian.
“Hasil siasatan mendapati, suspek yang berusia 22 tahun itu merupakan pelajar tahun tiga di universiti tersebut dan dia mengaku merakam video semasa kejadian sebagai bukti dia diserang,” ujarnya.
Katanya, suspek direman selama empat hari bermula semalam dan kes disiasat di bawah Seksyen 186 Kanun Keseksaan dan 233 Akta Komunikasi dan Multimedia 1998. – K! ONLINE


APM tempatkan anggota di pantai jaga keselamatan pengunjung
Oleh MASTURAH SURADI

3 April 2021, 5:56 pm
KOTA TINGGI – Angkatan Pertahanan Awam Malaysia (APM) Kota Tinggi menempatkan semula anggotanya di kawasan pantai berisiko di daerah ini bagi memantau keselamatan orang awam yang melakukan aktiviti di laut sejak semalam.
Pegawainya, Mohd. Sarul Nizam Khirudin berkata, seramai lima anggota telah ditempatkan di Pantai Awam Desaru yang telah dibuka kepada orang ramai sejak tutup tahun lalu akibat pandemik Covid- 19.
Katanya, pasukan APM Kota Tinggi kini telah bertugas semula di Pantai Awam Desaru bermula semalam bagi memastikan keselamatan pengunjung yang mandi dapat dipantau oleh anggota bertugas.
“Waktu tugasan adalah pada cuti umum, cuti minggu dan cuti am yang mana berlaku penambahan pada bilangan pengunjung pada hari-hari berkenaan.
“Selain di Pantai Awam Desaru terdapat anggota juga yang akan ditempatkan di Pantai Tanjung Balau yang akan dibuka kepada orang ramai pada Jun nanti selepas selesai dinaiktaraf,”katanya kepada Kosmo! di sini hari ini.-K! ONLINE


Warga emas maut dirempuh kereta
Oleh ROHANA MOHD. NAWI

3 April 2021, 7:01 pm
KOTA BHARU – Seorang warga emas maut selepas motosikal yang ditunggangnya dirempuh sebuah kereta dalam kemalangan di Jalan Kota Bharu – Terengganu dekat Kampung Peringat di sini, petang semalam.
Msngsa, Muhammad Abdullah, 68, meninggal dunia ketika dirawat di Hospital Universiti Sains Malaysia (HUSM), Kubang Kerian di sini selepas mengalami kecederaan parah pada bahagian kepala.
Ketua Polis Daerah Kota Bharu, Asisten Komisioner Abdul Rahim Daud berkata, siasatan awal mendapati, nahas berlaku kira-kira pukul 5.15 petang ketika mangsa menunggang motosikal jenis Honda C70 seorang diri dari arah Melor ke Kubang Kerian.
Setiba di lokasi kejadian, terdapat kereta jenis Proton Waja yang dipandu seorang lelaki berusia 31 tahun berada di laluan sama.
“Mangsa yang berada di bahagian kiri jalan telah secara tiba-tiba mengubah laluan ke bahagian kanan jalan itu.
“Insiden itu menyebabkan pemandu kereta itu tidak sempat mengelak sebelum merempuh motosikal mangsa,” katanya ketika dihubungi Kosmo! hari ini.

Abdul Rahim berkata, mangsa yang terjatuh di atas jalan raya telah mengalami kecederaan parah pada bahagian kepala sebelum dibawa ke HUSM untuk rawatan lanjut.
“Bagaimanapun, selepas lima jam dirawat, mangsa yang berasal dari Kampung Perupok, Bachok disahkan meninggal dunia kira-kira pukul 10.30 malam tadi. Kes disiasat mengikut Seksyen 41(1) Akta Pengangkutan Jalan 1987,”ujarnya.-K! ONLINE


Agong, Permaisuri ucap takziah kepada keluarga Tan Sri Ahmad Kamil
Oleh MUHD AFIQ AL-HAFIZ MAT YUSOF

3 April 2021, 5:25 pm
PETALING JAYA – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong, Tunku Azizah Aminah Maimunah Iskandariah menzahirkan ucapan takziah kepada keluarga mantan Ketua Setiausaha Kementerian Luar, Tan Sri Ahmad Kamil Jaafar yang meninggal dunia pagi ini.
Menerusi satu hantaran di akaun Facebook Istana Negara, Seri Paduka Baginda berdua menzahirkan rasa sedih dengan pemergian Allahyarham dan menzahirkan harapan agar seluruh keluarga tabah menghadapi suasana sedih serta pilu ini.
“Seri Paduka Baginda berdua amat menghargai jasa dan khidmat bakti Allahyarham kepada negara dan menyifatkan pemergian Allahyarham sebagai satu kehilangan besar kepada negara.
“Seri Paduka Baginda berdua mendoakan agar roh Allahyarham dicucuri rahmat oleh Allah SWT dan ditempatkan bersama-sama para solihin,” kata hantaran menerusi Facebook Istana Negara di sini hari ini.
Allahyarham yang dilahirkan di Kulim, Kedah pada 1937 berkhidmat sebagai Ketua Setiausaha Kementerian Luar Negeri bermula dari 1989 hingga 1996.
Allahyarham pernah berkhidmat sebagai Duta Malaysia ke Vietnam pada 1978, Jepun dan Switzerland serta Wakil Tetap Malaysia ke Bangsa-Bangsa Bersatu (PBB) di Geneva (1980).

Sebelum dilantik sebagai duta, Allahyarham juga pernah berkhidmat di Thailand, Jerman, Singapura dan PBB New York sekitar tahun 70-an
Pada tahun 2003, Allahyarham menjadi Utusan Khas Perdana Menteri ke Sidang Kemuncak Ke-13 Pergerakan Negara-Negara Berkecuali (NAM). -K! ONLINE.


Keluarga di Britain perlu bayar RM3,435 untuk ujian Covid-19 sebelum bercuti ke luar negara
Oleh KOSMO!

3 April 2021, 6:40 pm
LONDON- Kerajaan Britain menetapkan bahawa  keluarga yang berhasrat untuk bercuti ke luar negara perlu membayar £600 (RM3,435) untuk kos ujian Covid-19 walaupun destinasi pilihan mereka berada dalam senarai zon hijau, lapor akhbar The Sun semalam.
London memperkenalkan sistem penggredan mengikut warna hijau, kuning dan  merah berdasarkan jumlah kes Covid-19 dan kadar vaksinasi negara yang ingin dikunjungi.Penggredan tersebut dikenali sebagai ‘sistem lampu isyarat’.
Di bawah sistem itu, setiap pelancong yang mahu bercuti ke negara zon hijau iaitu berisiko rendah perlu menjalani sekurang-kurangnya dua ujian Covid-19.
Destinasi percutian musim panas yang popular akan dimasukkan ke dalam sistem lampu isyarat baharu itu bagi membolehkan warga Britain bercuti ke negara zon hijau dengan jumlah kes Covid-19 rendah dan kempen vaksinasi  yang baik.
Perdana Menteri, Boris Johnson berkata, kerajaan  juga akan mendedahkan lebih banyak maklumat berkenaan pasport vaksin, sekatan perjalanan dan juga jarak sosial.
Bagi keluarga seramai empat orang yang merancang untuk bercuti  ke luar negara, mereka perlu membelanjakan sekurang-kurangnya £400 (RM2,290) sebagai kos ujian Covid-19 sebelum bertolak dan tambahan £200 (RM1,145) untuk saringan selepas tiba di destinasi tersebut biarpun berstatus zon hijau.

Dalam perjalanan pulang pula, satu lagi ujian perlu diambil dalam tempoh 72 jam sebelum menaiki penerbangan menuju ke Britain dan juga dua hari selepas tiba di tanah air bagi memastikan pengembara tidak dijangkiti varian  Covid-19 superspreader sewaktu bercuti.- Agensi


PKPD di dua perkampungan Sarawak
Oleh ZULKIFLI MANZOR

3 April 2021, 6:40 pm
PETALING JAYA – Dua buah perkampungan di Sarawak dikenakan Perintah Kawalan Pergerakan Diperketatkan (PKPD) bermula esok sehingga 17 April ini.
Menteri Kanan Keselamatan, Datuk Seri Ismail Sabri Yaakob berkata, kawasan terbabit adalah Kampung Binyu Baru, Bahagian Samarahan dan Kampung Binyu Lama, Bahagian Kuching.
Menurut beliau, pelaksanaan PKPD itu untuk memudahkan Kementerian Kesihatan (KKM) melaksanakan pengesanan awal kes disyaki Covid-19 supaya dapat diasingkan secepat mungkin serta mengawal penularan jangkitan dalam komuniti.
“Sebanyak empat kes positif Covid-19 direkodkan di Kampung Kampung Binyu Baru, Bahagian Samarahan. Setelah membuat penilaian risiko maka kerajaan bersetuju melaksanakan PKPD di kawasan itu.
“Berlaku peningkatan kes secara mendadak dengan kadar kebolehjangkitan dalam komuniti adalah tinggi apabila sehingga Khamis lalu sebanyak 57 kes positif Covid-19 direkodkan di Kampung Binyu Lama, Bahagian Kuching,” katanya dalam satu kenyataan akhbar hari ini.


PM adakan lawatan rasmi ke Brunei esok, lusa
Oleh NOR IDAYU BOSRO

3 April 2021, 5:45 pm
PUTRAJAYA – Perdana Menteri, Tan Sri Muhyiddin Yassin akan mengadakan lawatan rasmi ke Bandar Seri Begawan, Brunei esok bersempena Rundingan Pemimpin Tahunan ke-23 Malaysia-Brunei Darussalam.
Kementerian Luar (KLN) dalam satu kenyataan berkata, lawatan rasmi sehingga Isnin itu akan menjadi pertemuan kali pertama Perdana Menteri dengan Sultan dan Yang Di-Pertuan Negara Brunei Darussalam, Sultan Hassanal Bolkiah Mu’izzaddin Waddaulah di bawah kerangka Rundingan Pemimpin Tahunan.
Kenyataan itu berkata, lawatan tersebut juga adalah bagi memenuhi jemputan Sultan Hassanal Bolkiah yang telah dipanjangkan kepada Perdana Menteri sebelum ini.
Menurutnya, Rundingan Pemimpin Tahunan itu merupakan platform peringkat tertinggi bagi perbincangan mengenai pelbagai isu dua hala, hal ehwal serantau dan antarabangsa yang berkepentingan bersama.
“Kedua-dua pemimpin akan mengambil peluang semasa mesyuarat tahunan ini untuk menilai kemajuan kerjasama yang sedang berjalan di samping mengukuhkan lagi hubungan istimewa dan kerjasama pasca Covid-19 yang akan memberi manfaat kepada rakyat kedua-dua negara.
“Ini termasuk perbincangan mengenai cadangan pewujudan Aturan Laluan Hijau Timbal Balas di antara Malaysia dan Brunei, cadangan kerjasama dalam bidang diplomasi vaksin dan cadangan ke arah pengukuhan kerjasama ekonomi,” katanya di sini hari ini.

KLN berkata, kedua-dua pemimpin akan menyaksikan pemuktamadan Memorandum Persefahaman dalam bidang Pengurusan Bencana di antara kedua-dua kerajaan.
Katanya, kedua-dua pemimpin itu juga akan menyaksikan pemeteraian perjanjian Unitisation Agreement di antara PETRONAS dan Brunei National Unitisation Secretariat dalam sektor minyak dan gas di mana Rundingan Pemimpin Tahunan ke-22 telah diadakan di Putrajaya pada 5 Mac 2019.
“Satu Kenyataan Bersama akan dikeluarkan di akhir Rundingan Pemimpin Tahunan Ke-23 ini,” katanya.
Sementara itu, KLN berkata, Perdana Menteri hanya akan diiringi isteri beliau, Puan Sri Noorainee Abdul Rahman dan Menteri Luar, Datuk Seri Hishammuddin Tun Hussein serta delegasi kecil terdiri daripada pegawai-pegawai kanan kerajaan untuk meminimumkan risiko jangkitan Covid-19.
“Lawatan rasmi ini juga tertakluk kepada prosedur operasi standard pencegahan Covid-19 yang ketat sebagaimana yang telah dipersetujui oleh Kementerian Kesihatan, Majlis Keselamatan Negara serta Kementerian Kesihatan Brunei Darussalam,” katanya. -K! ONLINE


1,638 kes baharu; tiga kematian dicatat
Oleh SITI A'ISYAH SUKAIMI

3 April 2021, 6:25 pm
PUTRAJAYA – Sebanyak 1,638 kes baharu hari ini menjadikan jumlah kes positif Covid-19 di Malaysia sebanyak 349,610 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut, tujuh kes import mendapat jangkitan dari luar negara dan sebanyak 1,631 kes penularan tempatan.
Menurutnya, kes aktif dengan kebolehjangkitan Covid-19 pula mencatatkan sebanyak 14,432 kes.
“Selain itu, terdapat tiga kes kematian dilaporkan menjadikan sebanyak 1,286 kes kematian Covid-19 dilaporkan sehingga kini.
“Kes sembuh pula merekodkan sebanyak 1,449 kes hari ini menjadikan jumlah kumulatif kes sembuh sepenuhnya daripada Covid-19 sebanyak 333,892 kes,” katanya pada Facebook di sini hari ini.
Ujarnya, terdapat 167 kes positif sedang dirawat di Unit Rawatan Rapi dengan 81 kes memerlukan bantuan pernafasan. -K!ONLINE


Kerja pengalihan kren gantri bermula hari ini
3 April 2021, 5:49 pm
PETALING JAYA – Kerja- kerja pengalihan kren gantri yang jatuh hingga mengakibatkan kemalangan jiwa di Persiaran Alam Damai, Cheras, baru-baru ini mula dilaksanakan hari ini dan ia dijangka akan mengambil tempoh masa seminggu.
Projek Lintasan Kota Holdings Sdn. Bhd. (Prolintas) melalui satu kenyataan berkata, kerja-kerja berkenaan dilaksanakan oleh Projek Lintasan Sungai Besi-Ulu Klang Sdn. Bhd. bersama kontraktor, Syarikat Muhibbah Perniagaan dan Pembinaan Sdn. Bhd. (SMPP).
“Kerja-kerja pengalihan ini dijangka ambil masa seminggu, kerja-kerja tersebut agak rumit di mana kren gantri akan dipotong kepada beberapa bahagian sebelum dibawa turun.
“Enam unit kren akan digunakan untuk kerja-kerja pengalihan dan ia telah mendapat kelulusan daripada jurutera perunding seliaan dan pihak berwajib,” ujarnya hari ini.
Jelasnya, Lebuh Raya Bertingkat Sungai Besi-Ulu Klang (SUKE) dan SMPP turut bekerjasama dengan beberapa pihak termasuk jurutera perunding profesional, pihak berkuasa seperti Lembaga Lebuhraya Malaysia (LLM), Jabatan Kesihatan dan Keselamatan Pekerjaan (JKKP) dan juga Lembaga Pembangunan Industri Pembinaan (CIDB) bagi tujuan itu.
“Kerja-kerja pengalihan gantri ini akan dilakukan dengan mengambil kira keselamatan penduduk sekitar dan juga para pekerja pembinaan SUKE.

“Sebagai rekod, kerja-kerja pengalihan kren gantri ini dilaksanakan setelah selesai kerja-kerja fasa pertama iaitu penstabilan struktur rasuk dan kren gantri yang terlibat dijalankan,” ujarnya.
Justeru itu, katanya, pihak SUKE memohon maaf di atas kesulitan yang timbul berhubung kejadian tersebut. – K! ONLINE


Mayat lelaki tanpa kaki, tangan dijumpai terapung
Oleh NOOR HASLIZA NUSI

3 April 2021, 2:55 pm
GEORGE TOWN – Mayat seorang lelaki ditemui dalam keadaan tidak sempurna tanpa kedua-dua belah tangan dan kaki berhampiran Jambatan Sultan Abdul Halim Muadzam Shah, Batu Maung di sini hari ini.
Mayat yang masih lengkap berpakaian iaitu berseluar pendek dan baju-t itu dijumpai terapung di perairan tersebut kira-kira pukul 9.30 pagi.
Difahamkan, penemuan mayat lelaki tersebut disedari nelayan pantai yang melalui kawasan berkenaan lalu menghubungi pasukan polis untuk tindakan lanjut.
Pegawai Operasi dari Balai Bomba dan Penyelamat Bayan Baru, Nor Fairus Osman berkata, pihaknya menerima panggilan bantuan mengangkat mayat daripada pasukan polis pada pukul 9.52 pagi tadi.
Menurutnya, tindakan anggota yang lengkap dengan Peralatan Perlindungan Peribadi (PPE) menaiki sebuah bot polis Marin bagi melakukan kerja-kerja mengambil mayat di lokasi kejadian.
“Mayat lelaki tersebut ditemui dalam keadaan tertiarap manakala anggota badannya didapati sudah tidak sempurna iaitu tiada bahagian kaki dan tangan.

“Kerja-kerja mengangkat mayat ke atas bot mengambil masa kurang 10 minit dan kemudiannya dibawa ke Jeti Pasukan Polis Marin di Batu Uban,” katanya ketika dihubungi Kosmo! di sini sebentar tadi.
Beliau memberitahu lagi, pihaknya telah menyerah mayat lelaki tanpa identiti itu kepada pasukan polis untuk siasatan lanjut.
Tambahnya, operasi tersebut tamatkan sepenuhnya pada pukul 12.37 tengah hari tadi. – K! ONLINE


Tarantula jentera perang berteknologi tinggi, setanding antarabangsa
3 April 2021, 2:08 pm
KUALA LUMPUR – Syarikat automotif industri pertahanan tempatan, Mildef International Technologies (MILDEF) menghasilkan rekaan kenderaan berperisai Tarantula HMAV4x4.

Jentera perang pertama sepenuhnya buatan Malaysia itu menggunakan enjin tahan lasak, berteknologi tinggi dan mampu bertahan dalam apa jua situasi dengan kebolehan untuk bergerak pantas pada pelbagai bentuk muka bumi dengan kelajuan sehingga 110 kilometer (km) sejam.
Menteri Pertahanan, Datuk Seri Ismail Sabri Yaakob berkata, kenderaan berperisai itu telah melalui pelbagai penilaian seperti ketahanan di lebuh raya, penggunaan minyak, ujian muatan, kecekapan, ujian mendaki cerun dan banyak lagi.
“Ujian berlangsung selama sembilan hari merangkumi perjalanan sejauh 700 kilometer (km) di atas jalan raya dan 300 km secara off-road termasuk beberapa ujian berhalangan lain.
“Tatacara uji nilai dilaksanakan mengikut piawaian yang telah ditetapkan oleh Tentera Darat Malaysia setanding dengan pelaksanaan di peringkat antarabangsa,” katanya pada sidang media Majlis Penamaan Kereta Perisai Mobiliti Tinggi 4×4 (HMAV4x4) di Wisma Perwira Tentera Darat, Kem Perdana Sungai Besi di sini semalam.
Diambil daripada nama Tarantula iaitu kumpulan labah- labah bertaring yang besar, Tarantula HMAV4x4 berupaya melaksanakan pelbagai misi penting ketenteraan serta memberi perlindungan kepada kru kerana dilengkapi perisai bawahan Stanag 4569 Level 2B dan perisai badan Stanag 4569 Level 2.

Tarantula HMAV4x4 juga berupaya menembak menembak secara 360 darjah semasa bertempur dan memberi keupayaan kepada kru menembak sasaran dengan Sistem Senjata Kawalan Jauh dilengkapi paparan supaya mereka terlindung sepenuhnya.
Ia juga dilengkapi sistem persenjataan moden bersama grenade launcher dengan nisbah kuasa dan berat 24 kuasa kuda/tan.
Teknologi canggih pada Tarantula HMAV4x4 membolehkannya mengisi angin ke dalam tayar menggunakan Sistem Inflasi Tayar Berpusat yang boleh diakses daripada panel dashboard.
Bagi memudahkan pergerakan kru keluar masuk, pintu belakang Tarantula HMAV4x4 dilengkapi sistem hidraulik.
Secara umumnya, kenderaan berperisai buatan Malaysia itu memiliki ciri-ciri taktikal yang sesuai dengan aspek geografi dan iklim negara, namun Tarantula HMAV4x4 masih boleh diubah suai dengan mudah bagi memenuhi spesifikasi negara lain yang berminat membeli.
Jana pendapatan RM3 juta
ISMAIL (kiri) menandatangani plak perasmian Majlis Pecah Tanah Projek Usahasama Yayasan Veteran ATM dan Pasukhas Development Sdn. Bhd. di Jalan Bernama semalam sambil disaksikan Muez (kanan) dan Affendi (dua dari kiri).
Sementara itu, Ismail Sabri berkongsi Yayasan Veteran Angkatan Tentera Malaysia (ATM) bakal menjana pendapatan baharu berjumlah RM3 juta setahun menerusi pembinaan bangunan setinggi 51 tingkat berdekatan Jalan Tun Razak.
Projek hasil kerjasama dengan Pasukhas Development Sdn. Bhd. yang dijangka siap akhir tahun 2021 itu menelas kos keseluruhan sebanyak RM250 juta berkonsepkan pembangunan bercampur meliputi ruang pejabat dan komersial serta kediaman.
Ismail Sabri berkata, ia adalah langkah jangka panjang bagi mengukuhkan kedudukan kewangan Yayasan Veteran ATM.
“Pelaburan itu bagi memenuhi keperluan operasi terutama penyaluran dana kebajikan kepada veteran ATM dan tanggungan selain mengurangkan kebergantungan terhadap sumber kewangan kerajaan.
“Yayasan Veteran ATM dijangka mendapat pendapatan kasar berjumlah RM3 juta setahun melalui sewaan pejabat dan dewan serbaguna,” katanya.
Beliau berkata demikan ketika menyempurnakan Majlis Pecah Tanah Projek Usahasama Yayasan Veteran Angkatan Tentera Malaysia (ATM) bersama Pasukhas Development Sdn. Bhd. di sini semalam.
Turut hadir Ketua Setiausaha Kementerian Pertahanan, Datuk Seri Muez Abd. Aziz, Panglima ATM, Jeneral Tan Sri Affendi Buang dan Ketua Pengarah Jabatan Hal Ehwal Veteran ATM, Mejar Jeneral Datuk Dzulkarnain Ahmad.
Mengulas lanjut mengenai projek berkenaan, Ismail Sabri berkata, pembangunan berkenaan bersifat mesra perniagaan kerana disokong infrastruktur yang menghubungkannya dengan beberapa lokasi strategik termasuk hotel dan pusat beli-belah.
“Manfaat yang bakal diterima antaranya ialah 58,000 kaki persegi ruang pejabat untuk disewakan, 3,000 kaki persegi pejabat yayasan, 25 buah parkir kereta, dewan serbaguna serta wang tunai berjumlah RM2 juta,” katanya.


Mayat wanita dibaham buaya dijumpai
Oleh ALICIA JOHNY KUEH

3 April 2021, 2:52 pm
MIRI – Mayat seorang wanita yang dipercayai dibaham buaya di sungai berdekatan rumah panjang Mathis Depa, Sungai Peking, Tinjar, Bakong di sini, telah dijumpai hari ini.
Menurut jurucakap Pusat Gerakan Operasi (PGO) Bomba Sarawak, mayat mangsa telah dijumpai oleh penduduk kampung dengan anggaran jarak lebih kurang 100 meter dari jeti rumah panjang terbabit sekitar pukul 10.30 pagi.
“Mayat mangsa dijumpai dalam keadaan anggota badan masih lengkap dan telah diserahkan kepada pihak polis untuk tindakan selanjutnya,” katanya dalam satu laporan hari ini.
Difahamkan mangsa yang dikenalpasti sebagai Runyan Tempan, 38, sedang mandi bersama anaknya di sungai berkenaan tengahari semalam.
Semasa anak mangsa naik ke darat untuk mengambil baldi, penduduk kampung yang berada di sekitar kawasan tersebut telah melihat seekor buaya tiba-tiba membaham mangsa.
Pasukan dari Balai Bomba dan Penyelamat (BBP) Lopeng yang diketuai oleh Pegawai Bomba Kanan I (PBK I) Luang Ganggang telah dikerahkan ke lokasi setelah menerima panggilan kecemasan pada pukul 12.30 tengahari.

Perjalanan pihak bomba ke lokasi kejadian mengambil masa kira-kira tiga jam dengan jarak sejauh 141 kilometer. – K! ONLINE


Modul khas atasi hakisan pantai Terengganu
Oleh MOHD AZLI ADLAN

3 April 2021, 2:03 pm
KUALA NERUS – Kementerian Alam Sekitar dan Air (KASA) telah menyiapkan modul khas bagi mengatasi masalah hakisan pantai yang serius di Terengganu.
Menteri KASA, Datuk Seri Tuan Ibrahim Tuan Man berkata, modul bagi membaiki semula struktur pantai di negeri tersebut telah dibentangkan pada Mesyuarat Air Negara baru-baru ini.
“Terengganu mempunyai pantai yang cantik dan akan hilang separuh nikmat jika tiada (pantai).
“Seboleh mungkin kita mahu (pesisir pantai Terengganu) kembali seperti semulajadi,” katanya ketika melepaskan peserta Ekspedisi Sungai Nerus di Jeti Kampung Tanjung Sabtu di sini hari ini.
Tuan Ibrahim berkata, antara pendekatan yang akan diambil bagi memulihkan struktur pantai yang terjejas ialah memastikan ia mempunyai bekalan pasir yang mencukupi.
Ujar beliau, timbunan pasir yang banyak terdapat di kuala-kuala sungai di sekitar Terengganu akan dibawa untuk menampung
kekurangan pasir pada pantai yang terhakis berkenaan.

Kosmo! 6 Mac lalu melaporkan keindahan berpuluh kawasan pantal di beberapa negeri termasuk Terengganu yang dahulunya menjadi tumpuan dan tarikan pelancong kini lenyap apabila di hakis sedikit demi sedikit akibat ditelan fenomena alam itu. – K! ONLINE


Ringgo Arrow dibenarkan keluar wad
Oleh TOREK SULONG

3 April 2021, 3:10 pm
PASIR PUTEH – Selepas dua hari dirawat, bekas vokalis kumpulan Arrow, Ringgo dibenarkan keluar dari wad Hospital Tengku Anis (HTA) hari ini.
Ringgo atau nama sebenarnya,Mohd. Zain Ramli, 51, dirawat di wad lelaki hospital itu kelmarin apabila mengalami kesukaran untuk bernafas sebelum disahkan menghidap jantung bengkak dan berair.
Menurutnya, dia dibenarkan pulang ke rumah pada pukul 10 pagi tadi selepas pemeriksaan doktor mendapati keadaan kesihatannya semakin baik.
“Saya perlu mendapatkan rawatan susulan pada 18 April depan. Saya mahu berehat daripada sebarang kerja sementara waktu sehingga keadaan kesihatan benar-benar pulih.
“Mengikut perancangan, kedai roti canai yang diusahakan oleh saya akan dikendalikan oleh anak, Nur Muhammad, 24,” katanya ketika dihubungi Kosmo! hari ini.
Tambah Ringgo, dia ingin mengucapkan ribuan terima kasih kepada semua kenalan dan peminat yang mendoakan kesembuhan sepanjang dirawat di HTA.

Kosmo! Online semalam melaporkan, Ringgo disahkan menghidap jantung bengkak dan berair selepas menjalani pemeriksaan kesihatan di HTA di sini kelmarin.
Dia yang terkenal dengan lagu berjudul Aku Tak Marah telah dibawa ke wad kecemasan hospital itu pada pukul 8 pagi selepas mengalami kesukaran untuk bernafas.
Ringgo mula sukar bernafas ketika berada di Kuala Lumpur pertengahan bulan lepas untuk menyelesaikan beberapa urusan undangan persembahan nyanyian yang tergendala akibat penularan wabak Covid-19. – K! ONLINE